**JEGYZŐKÖNYV**

Készült Nagykanizsa Megyei Jogú Város Közgyűlése **2025. február 25-én (kedd) 11,00 órakor** tartott **soron kívüli nyílt** üléséről.

**Az ülés helye:** Vasemberház Díszterem

 Nagykanizsa, Erzsébet tér 1-2.

**Jelen vannak:** Horváth Jácint polgármester, Dr. Fodor Csaba alpolgármester, Balogh László, Bedő György, Berta Krisztián, Bizzer András, Bodó László, Dénes Sándor, Gábris Jácint, Gondi Zoltán, Hokker Tibor, Dr. Károlyi Attila, Radics Bálint, Dr. Schauta Marcell, Szabó Szilárd képviselők

**Tanácskozási joggal megjelentek:** Dr. Tóth-Bagó Mónika alpolgármester, Dr. Gyergyák Krisztina jegyző, Dr. Termecz Marianna aljegyző, Bagarus Ágnes osztályvezető, Kunics György osztályvezető, Dr. Borka Beáta csoportvezető, Jónásné Szőke Krisztina csoportvezető, Somogyi Ottó csoportvezető, Tárnok Ferenc csoportvezető, Dr. Farkas Roland vagyongazd. koordinátor, jogtanácsos, Polgár Balázs személyi titkár, Nyeste Péter ügyvezető, Bakonyi tamás intézményvezető, Lukács Erika intézményvezető, Szita László könyvvizsgáló

**Horváth Jácint:** Tisztelt Közgyűlés! Nagy tisztelettel és szeretettel köszöntöm Önöket a mai soron kívüli közgyűlésünkön. Megállapítom, hogy a közgyűlés határozatképes, mind a 15 fő jelen van, így az ülést megkezdhetjük. A napirendi pontokról fogunk először szavazni, de előtte a meghívóban nem szereplő alábbi előterjesztés napirendre vételét javaslom: *„Javaslat Nagykanizsa Megyei Jogú Város Polgármesteri Hivatalával kapcsolatos döntések meghozatalára”.* Az előterjesztés 2025. február 24-én került feltöltésre és javaslom a zárt ülés előtt 4. napirendi pont után tárgyalni. Egy napirendhez találnak kiegészítéseket, ez pedig a 2025. évi költségvetésnek a tárgyalása. Egyik kiegészítés a Független Könyvvizsgálói jelentés, amely 2025. február 17-én került feltöltésre, a Pénzügyi Bizottság véleménye 2025. február 24-én került feltöltésre és ma reggel tartotta ülését az Önkormányzati Érdekegyeztető Fórum és ennek a határozata ma került feltöltésre az anyagok közé. Ezek az újdonságok. Kérdezem, hogy a napirendi pontokhoz van-e kérdés, észrevétel, kiegészítés, javaslat? Ha nincs, akkor napirendi pontokról szavazunk. Ha egyetértenek, kérem azt igennel jelezzék.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**22/2025.(II.25.) számú határozat**

Nagykanizsa Megyei Jogú Város Közgyűlése a 2025. február 25-i soron kívüli ülésén a következő napirendi pontokat tárgyalja:

Nyílt ülés:

1. Javaslat Nagykanizsa Megyei Jogú Város Önkormányzata 2024. évi költségvetéséről szóló 2/2024.(III.12.) önkormányzati rendelet módosítására (írásban)

Előterjesztő: Horváth Jácint polgármester

1. Nagykanizsa Megyei Jogú Város Önkormányzatának 2025. évi költségvetése (írásban)

Előterjesztő: Horváth Jácint polgármester

Meghívottak: Egyeztetésre, véleményezésre jogosultak

1. Javaslat a településrendezési-tervek általános eljárással történő módosításával kapcsolatos – véleményezési és partnerségi szakasz lezárásara irányuló – döntés meghozatalára (írásban)

Előterjesztő: Horváth Jácint polgármester

1. Javaslat Nagykanizsa Megyei Jogú Város Önkormányzata fenntartásában működő intézmények alapító okiratának módosítására (írásban)

Előterjesztő: Horváth Jácint polgármester

1. Javaslat Nagykanizsa Megyei Jogú Város Polgármesteri Hivatalával kapcsolatos döntések meghozatalára (írásban)

Előterjesztő: Horváth Jácint polgármester

Zárt ülés:

1. Javaslat Nagykanizsa Megyei Jogú Város Önkormányzata által alapított kitüntetések adományozására (írásban)

Előterjesztő: Horváth Jácint polgármester

1. **Javaslat Nagykanizsa Megyei Jogú Város Önkormányzata 2024. évi költségvetéséről szóló 2/2024.(III.12.) önkormányzati rendelet módosítására (írásban)**

**Előterjesztő: Horváth Jácint polgármester**

**Horváth Jácint:** Alapvetően ugye túl sokat belenyúlni a tavalyi rendeletünkbe már nem tudunk, de a technikai módosításokat még egyszer, illetve majd ezután még egyszer a zárszámadás során át kell vezetnünk. Ez történik meg jelen pillanatban és ennek a technikai, illetve az azóta tudomásunkra jutott és átvezetett számokat tartalmazza a tavalyi költségvetési rendeletünk módosítása. Kérdezem, hogy van-e ehhez kérdés, észrevétel, hozzászólás? Amennyiben nincs, akkor szavazzunk róla. Amennyiben egyetértenek vele, kérem igennel szavazzanak.

A közgyűlés 9 igen és 6 tartózkodás szavazattal a javaslatot elfogadja és a következő rendeletet alkotja:

**8/2025.(II.26.) számú rendelet**

Nagykanizsa Megyei Jogú Város Közgyűlése megalkotja a 8/2025.(II.26.) önkormányzati rendeletét Nagykanizsa Megyei Jogú Város Önkormányzata 2024. évi költségvetéséről szóló 2/2024. (III.12.) önkormányzati rendeletének módosításáról.

(A rendelet a jegyzőkönyvhöz mellékelve.)

1. **Nagykanizsa Megyei Jogú Város Önkormányzatának 2025. évi költségvetése (írásban)**

**Előterjesztő: Horváth Jácint polgármester**

**Meghívottak: Egyeztetésre, véleményezésre jogosultak**

**Horváth Jácint:** A 2025. évi költségvetés tervezetét február 10-én, határidőben kiküldtük Önöknek. Tisztelettel köszöntöm a Szita és Társai Könyvvizsgáló, Tanácsadó Szolgáltató Kft. képviseletében könyvvizsgálónkat. Szerintem mielőtt felkérem szólásra, még előtte én mondok pár szót, jó? És akkor utána felkérem, hogy mondjon Ön is könyvvizsgálóként a költségvetésről néhány gondolatot. A költségvetés tervezése során alapvetően arra törekedtünk, nem volt könnyű, hogy az idei év stabilan kigazdálkodható legyen, arra törekedtünk, hogy azok a feladatok, amit az intézményeink, a cégeink ellátnak, ez stabilan ellátható legyen, ne legyen veszélyeztetve az év közben vagy már az év elején ezek ellátása és arra törekedtünk, hogy ha tudunk, akkor fejlesztéseket is már most építsünk bele a költségvetésbe. Alapvetően ezen feltételeknek szerintem a költségvetésünk meg tud felelni. Alapvetően a költségvetésünk tervezése során az óvatosság elvét alapvetően követtük, ami kötelező is egyébként, de én magam is azt gondolom, hogy muszáj egyrészt biztosítanunk azt, hogy a város működése egy biztonságos mederben folyjon, és muszáj biztosítani azt, hogy az intézményeink tudjanak tervezni, gazdálkodni, és tudják az idei évet előre tekintve látni, és a cégeink is természetesen, hiszen nagyon sok feladatot látnak el, amelyekkel a kanizsai lakosok naponta és szinte folyamatosan találkoznak. Önkormányzatunk adóbevételei kapcsán, ha a bevételi oldalt nézzük, akkor alapvetően adóbevételekre és az állami normatívából származó bevételekre tudunk koncentrálni. Az adóbevételeink nagyjából 5,3 milliárd Ft-ot tesznek ki, ugye ez az, ami tulajdonképpen a mi adóinkat jelenti, a helyi adókat jelenti, ebből a kormány, látták a hírekben meg rendeletekben megjelent 1 milliárd Ft-nyi szolidaritási adót, hozzájárulást visz el, tulajdonképpen ennyit nem fizet ki nekünk a normatívából eleve, tehát ezt nem nekünk kell ugye befizetni, hanem már levonja a normatíváinkból. Emellett nem kapjuk vissza továbbra sem az idei évben sem azt a gépjárműadót, amit 2020-ban elvittek, ugye ennek a 40 %-a, amit az itteni lakosok befizetnek, itt maradt korábban Nagykanizsán és egyébként a településeken ez sem jön vissza hozzánk, pedig az volt az ígéret, hogy a Covid után ezt vissza fogjuk kapni, úgyhogy ezzel sem tudunk számolni, ezzel a plusz adóbevétellel, és ugye az ipar, a helyi iparűzési adóból a többletet is ráadásul elviszik. A többlet az, ami a tavalyi év és az idei év különbözete. Ugye ez a többlet kerül ebbe a versenyképes járások program keretében meghirdetésre majd pályázatból, ahol a járásban kerül szétosztásra, és ahol Nagykanizsának egy darab szavazata van ebben a tanácsban, aki javaslatot tesz ennek szétosztására. Úgyhogy a bevételeink kapcsán még egy dolog, az állami nettó finanszírozásunk, ugye ezt kimutattuk több helyen a költségvetésben, nagyjából olyan egy 1,4-1,6%-kal nő, ami még az inflációt sem éri el, tehát a magyarán az állam még az inflációval sem növeli a mi kiadásainkat, úgyhogy ez mindenképpen reálértéken visszaesést jelent az állami finanszírozás tekintetében, akárhonnan is nézzük a számokat. Ezek a tények viszonylag makacs dolgok, ami azt is jelenti egyben, hogy az egyes intézményeink és feladataink finanszírozásához jelentős plusz forrást kellett hozzátenni a saját bevételeinkből. Néhány kigyűjtést csináltunk itt akkor, amikor készültünk a mai költségvetési vitára, csak azért, hogy lássuk azt, hogy egyáltalán, hogy állunk és azt kell, hogy mondjam, csak azért, hogy az óvodáink működni tudjanak, a saját bevételeinkből plusz 412.000.000 Ft-ot kell hozzátenni az állami finanszírozás mellé, csak azért, hogy az egészségügyi intézményeink működni tudjanak, plusz 70.000.000 Ft-ot kell hozzátenni az állami finanszírozáson felül, a sajátunkból. A bölcsődéinkhez plusz 312.000.000 Ft-ot kell hozzátenni, a gyermekjóléti gondozáshoz, idősek ellátásához 485.000.000 Ft-ot kell pluszba hozzátennünk, a gyermekétkeztetéshez 330.000.000 Ft-ot kell pluszba hozzátennünk. Az intézményeink, a kulturális intézményeink, a három kulturális intézményünk, a könyvtár, a KKK és a múzeum finanszírozása a városnak 750.000.000 Ft-jába fog kerülni ebben az évben. Ennek kemény 28,7 %-át finanszírozza az állam, a többit azt nekünk kell hozzátennünk ehhez a pénzhez, tehát ez egy elég nagy összeg. Konkrétan a múzeumhoz 103-at a könyvtárhoz 209-et, a közösségi közlekedéshez közel 400.000.000 Ft-ot kell pluszban hozzátennünk az állami finanszírozáson felül. Tehát látjuk azt, hogy ennek a pénznek, amelyet tulajdonképpen az államtól kapunk, a saját forrásaink, jelentős mértékben meg kell, hogy emeljük, és meg kell, hogy emeljük azt a finanszírozást, ami tulajdonképpen hozzánk jön. Nehéz kiemelni, de tényleg az az 1 milliárd Ft elvonás ennek tükrében gondoljuk meg, hogy milyen nagy összeg, és mi mennyi mindenre lenne lehetőségünk, ha azt nem vonnák el, mint ahogy nem vonták el még 2019-be vagy éppen 2020-ban ez 0 forint volt. Emellett és ennek ellenére lehet azt mondani, hogy jó néhány a kisebb fejlesztést még már a költségvetés jelenlegi fázisában is szerepeltetni tudunk az EU-s támogatásokon kívül. Ugye az EU-s támogatásokból jelen pillanatban döntéssel rendelkezik most már jó pár projektünk. Ugye a tegnapi nap került sajtónyilvánosságra a Batthyány iskola és a zeneiskola 1-1 projektje, illetve 3 orvosi rendelőnk, a 2 palini és a Jókai utcai rendelő felújítása, de korábban már a Tripammer utca, a Sugár út felújítása is például napvilágot látott. Ezek uniós forrásból mennek. Sajnos a Tripammer utca esetében kezd beigazolódni az, amit pont a mai egyeztetés során, amit sejtettünk, az állam nem úgy áll a dologhoz, ahogy kellene, és valószínű, hogy jelentős csúszást fog nem miattunk a projekt szenvedni. Szerintem jobb lett volna, hogyha ez itt maradt volna, és akkor talán már az idén meg tudnánk csinálni, így azért ez eléggé komoly veszélybe került most a kormányzati döntés miatt, ami a mai egyeztetésen derült ki számunkra is. Azt gondolom, hogy emellett az EU-s fejlesztések mellett, és amiket beadunk majd még március hónapban, terveztünk forrást, hiszen előkészítettük az elmúlt években a Hevesi és Rózsa utcai körforgalmat, és minden szándékunk már a tavalyi évi költségvetésbe is benne volt, de az utolsó hónapokban még egy áttervezést kértünk a tervezőktől, mert úgy ítéltük meg, hogy 1-1 forduló ív nem elégíti ki a Volán igényeit, és nem elégíti ki a biztonságos közlekedés igényeit teljes mértékben, és szeretnénk azt, hogyha egy viszonylag kényelmes fordulóív lenne a Hevesiről a Rózsa felé a csuklós buszoknak is. Ezért aztán itt tettünk egy módosítást, vagy többet is, több apró módosítást a terveken, és ezeket tulajdonképpen megpróbáltuk kezelni és ezeknek az utolsó jóváhagyása ez talán 2 héttel ezelőtt, ha jól emlékszem, ugye nagyjából 2 héttel ezelőtt érkezett meg, az engedélyek, úgyhogy idén neki tudunk állni ennek a projektnek is. De az uszoda tekintetében már elmaradhatatlan fejlesztéseket terveztünk a költségvetésbe. A temetőink állapotán szeretnénk javítani bizonyos fejlesztésekkel. Nyilvánvalóan egyes utak javítása is, és gyalogátkelőhelyek, már megtervezett engedéllyel rendelkező gyalogátkelőhelyek fejlesztése is benne van a mostani költségvetésben, mármint ezek megvalósítása, konkrét kivitelezése. Én azt gondolom, hogy ez a költségvetés egy vállalható költségvetés a részünkről. Indulásként mindenképpen, hiszen ezek nem kőbe vésett dolgok, ezek módosulni fognak számtalanszor majd az év folyamán. Hát számtalanszor nem, de számos alkalommal az év folyamán. Várhatóan ugye már tavasszal a zárszámadás elfogadásakor is, de én azt remélem, és azon leszünk folyamatosan, hogy ennek a költségvetésnek egyrészt a bevételi oldalán javítsunk, másrészt pedig azon leszünk, hogy stabilan tudjuk tartani ennek a költségvetésnek a számait, és az a tartalék, ami jelenleg a költségvetésben van, nem túl nagy összeg, sőt talán a minimálisnál is kevesebb összeg. Egy ekkora városnak 50.000.000 Ft körüli összeg, az nem túl sok tartalékként, tehát jóval több kellene, hogy legyen. Most ennyit tudtunk tartalékba betenni. Én remélem, hogy nem lesz arra szükség, hogy rendkívüli kiadásokat kelljen eszközölnünk azért, hogy ezt a tartalékot felhasználjuk, mer akkor az tényleg valami havária szerű esemény lenne, ami nem kívánatos nyilvánvalóan. Ennyit szerettem volna a költségvetéshez hozzátenni az első körben, és akkor felkérem könyvvizsgáló urat, hogy tegye meg észrevételeit, illetve számoljon be, hogy mit látott ő. Köszönöm szépen.

**Szita László:** Köszönöm szépen. Tisztelt Polgármester úr, tisztelt közgyűlés! Könyvvizsgálói megbízásunk részeként felülvizsgáltuk Nagykanizsa Megyei Jogú Város Önkormányzatának 2025. évi költségvetéséről készült előterjesztést és rendelettervezetet, és erről kiadtuk írásbeli könyvvizsgálói jelentésünket.

**Horváth Jácint:** Elnézést a mikrofont egy kicsit közelebb legyen szíves, köszönöm.

**Szita László:** Tehát, amelyben részletesen leírtuk azt, hogy miket vizsgáltunk a költségvetésben és milyen eredményre jutottunk, miket tapasztaltunk, ezt szeretném nagyon röviden ismertetni. Első részében a jelentésünknek a jogszabályi megfelelőséget vizsgáltuk, itt részletesen leírtuk azt, hogy ennek a rendelettervezetnek és előterjesztésnek milyen jogszabályi előírásoknak kell megfelelni. Itt megállapítottuk azt, hogy ez a rendelettervezet tartalmazza mindazon összefüggéseket és kimutatásokat, amelyeket az államháztartásról szóló törvény és egyéb jogszabályok előírnak, így ez a rendelettervezet a jogszabályi előírásoknak a véleményünk szerint megfelel. A következő és talán a legfontosabb része, amit szeretnék kiemelni, az a pénzügyi helyzet értékelése. A könyvvizsgálói munkánk során értékeltük azt, hogy a bevételek és kiadások tervezése hogyan történt. Itt megállapítható az, hogy a rendelettervezetben megjelenő bevételek és kiadások tervezése megfelelő volt, nem állapítottunk meg olyan bevételt, amely felültervezett lenne vagy alultervezett, illetve a kiadásoknál is megállapítható, hogy csak a ténylegesen felmerülő kiadásokat tervezték be, tehát nem állapítottunk meg olyan kiadást és bevételt, amely megalapozatlanul került volna ebbe a rendelettervezetbe, és ez alapján itt sem kellett tennünk olyan megállapítást, amely valamilyen szempontból elmarasztaló lett volna. A rendelettervezetről meg lehet állapítani, hogy hitel felvétele nélkül egyensúlyban van, tehát a bevételek és a kiadások egyezősége biztosított. A költségvetés főösszege 15.844.120.000 Ft, ez kicsivel több mint 1 milliárd Ft-tal haladja meg az előző évi eredeti költségvetési főösszeget. Itt a nagyságrendileg ez az 1 milliárd Ft, ez a növekedés, ez a közhatalmi bevételeknél egy 400.000.000 Ft-ot meghaladó bevételnövekedés várható. A felhalmozási támogatásoknál egy 383.000.000 Ft-os növekedés várható és az állami támogatásoknál egy 306.000.000 Ft-os növekedés, de mindjárt mondom, az állami támogatásoknál ugye van 1 milliárd Ft-os szolidaritási hozzájárulás, amelyet az önkormányzatnak teljesíteni kell, illetve nem lehet még tudni, hogy pontosan majd ha iparűzési adó-többlet keletkezik, ugye azt be kell majd fizetni a területfejlesztési alapba, hogy ez majd mekkora kiadást jelent az önkormányzatnak, ez majd még később fog kiderülni, és nyilván akkor a költségvetést majd módosítani kell. Ugyanez vonatkozik a maradványra is, hogy a maradványt a, a maradvány most egy jelentős összeggel szerepel, 3.450.000.000 Ft-tal, ez egy megalapozott maradvány, de majd a végső összeget a zárszámadás keretében állapítja meg a közgyűlés. Mindezeket figyelembe véve úgy minősítettük, hogy a véleményünk szerint a költségvetési rendelettervezet a közgyűlés által tárgyalásra véleményünk szerint alkalmas. Köszönöm szépen.

**Horváth Jácint:** Köszönöm szépen könyvvizsgáló úrnak a munkát, és köszönöm szépen könyvvizsgáló úrnak a hozzászólást és kiegészítést a költségvetéshez. Ha kérdés lesz, akkor majd megszólítom, ha olyan, ami esetleg Önökhöz szól. Jó? Megnyitom a vitát a költségvetésről. Első hosszú hozzászólásra jelentkezett Bizzer András képviselő úr.

**Bizzer András:** Tisztelt Polgármester úr, tisztelt közgyűlés! Hogyha röviden kellene jellemeznem az idei évi költségvetési tervezetet, akkor azt mondanám, hogy összességében és elsődlegesen ez nem a kanizsai emberek érdekét szolgálja ez a költségvetés, és nyilván nagyon sok tétel van benne, ami a kanizsai emberek érdekét szolgálja, de én nagyon sok pontot is találok, ahol nem elégséges a kanizsai emberek érdekében végzett munka, és nem elégséges az az összeg, amit beállítottak Önök a költségvetési tervezetbe. Ezt majd részletesen ki fogom fejteni, hogy mely pontokon keveslem a támogatási összegeket. Viszont most elsődlegesen szeretnék reagálni polgármester úr bizonyos kijelentéseire a szolidaritási hozzájárulás kapcsán. Én azért emlékszek arra, hogy amikor a szolidaritási adót, hozzájárulást bevezették anno, akkor már alpolgármester voltam, emlékszem rá, hogy igen, akkor az több száz milliós forintos terhet jelentett a város költségvetése számára, de ezzel párhuzamosan körülbelül ugyanekkora összeggel, több száz millió forinttal emelkedett az állami támogatás, az állami normatíva, és éppen ezért ezt a bevezetett szolidaritási hozzájárulási adót nem volt nehéz előteremteni, hiszen azzal párhuzamosan az állami támogatások is akkor abban az évben jelentősen emelkedtek a normatív támogatások, és ez évről évre észrevehető, hogyha emelkedik is a szolidaritási hozzájárulás, azzal párhuzamosan mindig emelkedik az állami támogatások összege. Ezt Ön is mondta polgármester úr, százalékosan nyilván ezt Ön, hogyha az inflációval összeveti, akkor kevesellte, de én azért tételesen mondanám azt is, hogy most is ez a helyzet, az idei évben, hogy ugyan 115.000.000 Ft-tal emelkedik a szolidaritási hozzájárulás, amit be kell fizetnünk, de ennek többszörösével emelkedik az állami normatíva támogatás, és ezt a 115.000.000 Ft-ot még meg is haladjuk, 77.000.000 Ft még erre rájön, és ennyi többlet keletkezik egyébként a szolidaritási adó emelkedése után is még a mi kasszánkban. És hogyha a tervezetet tervezettel hasonlítok össze, akkor ugye elmondható, hogy 2024-ben 3.234.000.000 Ft volt az állami támogatás figyelembe véve, levonva már ugye a szolidaritási adóbefizetésünket, és ez 2025-ben a tervezettet hasonlítom most össze, ez 77.000.000 Ft-tal több, 3.311.000.000 Ft, de szeretném felhívni a figyelmet arra, hogy a tavalyi évben is az történt, hogy a tervezetthez képest még emelkedett körülbelül 120-130.000.000 Ft-tal év közben ez az állami támogatás, és nagyon valószínű, hogy az idei évben is ez lesz, hogy az állami támogatás különböző szabályozások kijönnek még, ez emelkedni fog év közben és minden bizonnyal a mostani tervezethez képest nagyobb lesz az állami támogatás, és ez azt jelenti, hogy a szolidaritási hozzájárulást, hogyha Önök jól végzik a munkájukat, akkor igenis ki lehet gazdálkodni ebben a költségvetésben, én azt gondolom. És akkor most rátérnék a véleményem kifejtésére, a költségvetés kapcsán az egyik legnagyobb problémát szeretném felhozni, ez nekem mindig is szívügyem volt. Én azt gondolom, hogy Nagykanizsa Megyei Jogú Város nem működhet úgy, hogy munkahelyteremtésre nem költ jelentős összegeket. Most sajnálatosan az a helyzet, hogy itt a költségvetési táblázatot átböngésztem, nem találtam meg azt a sort, ami korábban mindig ott volt hosszú-hosszú éveken keresztül, míg a FIDESZ-es közgyűlési többség és a FIDESZ-es polgármesterek vezették ezt be, nagykanizsai vállalkozások munkahelyteremtő támogatása, volt egy ilyen sor, a költségvetésben mindig is. Van egy ilyen rendeletünk, még most is él, Önök még nem vonták vissza. Önök ezt a sort most kitörölték a költségvetésből, nyilván azért, mert 0 Ft-ot szánnak erre a célra és ez számomra megdöbbentő, ugyanis szerintem a kanizsai emberek egyik legfontosabb segítése az lenne, ha segítenénk Nagykanizsán a munkahelyteremtést. És ez bizony ezzel a rendeletünkkel, ami még mindig él, tudtuk a múltban segíteni, de most önök erre 0, azaz nulla Ft-ot szánnak már. Egyébként tavaly is lenullázták ezt az összeget, akkor még Balogh László polgármester úr nem ezt javasolta, nyilván nem a 0 Ft-ot, de Önök a módosítójukkal lenullázták már akkor is az összeget, most pedig az egész sort eltüntették a költségvetésből. Én ezt felháborítónak tartom. Én azt gondolom, hogy Nagykanizsa Megyei Jogú Városban a gazdaságfejlesztésre és a munkahelyteremtés segítésére igenis költeni kellene legalább 40.000.000 Ft-ot, és tudom azt majd lehet, hogy az lesz a válasz, hogy ez nem működött jól, mert kevés vállalkozás vette igénybe, ez évről évre változott, volt olyan év, amikor jelentős volt az igénybevétel, volt, amikor igen, kevesebben vették igénybe, de sohasem tudhatjuk, hogy mikor indul el egy új vállalkozás Nagykanizsán, amit segíthetnénk mi úgy, hogy 500.000 Ft-ot, vagy hogyha diplomás munkahelyet teremt, akkor 750.000 Ft-ot odaadunk ennek a vállalkozásnak, munkahelyteremtésre, munkahelyenként, és ezzel munkahelyeket tudnánk Nagykanizsán létrehozni, segíteni ezt a folyamatot. A gazdaságfejlesztés fontos része lenne ez. Én arra kérem polgármester urat, hogy ezt a rendeletünket inkább javítsa meg, tegye jobbá, esetleg emelje az ott lévő összegeket, mer tényleg azért elég nagy volt az infláció az elmúlt időszakban. Tehát módosítani lehetne ezeket az összegeket, összegeket, a támogatási összegeket, tehát inkább javítsa meg ezt a rendeletünket és ne pedig a szemétkosárba dobja ki, és én arra kérem Önt, hogy a költségvetésünkben is legyen legalább 40.000.000 Ft erre a célra. Én nekem ez egy módosító javaslatom is, a nagykanizsai vállalkozások munkahelyteremtő támogatására sor kerüljön vissza 40.000.000 Ft-os összeggel, és a forrás, az általános tartalék, ami ezáltal jelentősen le fog csökkenni, én azt aláírom, de én azt gondolom, hogy adok Önnek polgármester úr egy javaslatot, vagy megfogadja vagy nem, ez az Ön hatásköre lesz. Én azt gondolom, hogy úgy lehetne takarékoskodni ebben a városban, ha például 2 alpolgármester helyett csak egy alpolgármester lenne. És hogyha Ön az alpolgármesternek nem a maximális fizetést adná, hanem a minimális fizetést, akkor máris meg lehetne takarítani sok-sok millió forintot ezáltal és az általános tartalék, lecsökkent általános tartalék felemelkedhetne nagyobb összegre ezáltal, de ez az Ön dolga, az Ön felelőssége, polgármesterként ezt Ön tudja javasolni, Ön tudja a többségével megszavaztatni. Én erre nem tudok javaslatot tenni, éppen ezért én az általános tartalék terhére mondtam ezt a módosító javaslatomat, hogy a munkahelyteremtésre Nagykanizsán igenis költeni kell. Aztán a másik számomra megdöbbentő adat, és itt tényleg nagyon megdöbbentem és tudom azt, hogy egyébként a szociális területen rendeletmódosítást hajtottunk végre az előző közgyűlésen, de már akkor is majdnem szólni akartam, de aztán nem tettem, de most a számok tükrében abszolút látom azt, hogy az kevés volt polgármester úr, az csak egy szinten tartás volt, és igencsak kevés és most elmondom, hogy mért gondolom ezt így. A támogatási összegeket néztem meg a költségvetésben, hogyha vesszük az összes segélyezésre költött pénzt, tehát a szociálpolitikai támogatásokat, akkor a mostani költségvetésünkben ez 74.000.000 Ft-ra van beállítva. Én ezt megdöbbentően kevésnek tartom, ugyanis megnéztem a 2019-es költségvetést, amikor még FIDESZ-es polgármester volt és FIDESZ-es közgyűlési többség, és akkor ez az összeg 132.000.000 Ft volt, 6 évvel ezelőtt majdnem a duplája volt ez az összeg. Miért feleződött ez le? Azóta volt infláció is, én ezt nem értem polgármester úr, az Ön felelőssége, Ön egy baloldali polgármester, Ön hozhatott volna egy olyan rendeletmódosítást, ami jelentősen megemeli ezeket a támogatásokat, vagy egyébként a megadhatóságának a szabályait is változtathatta volna úgy, hogy a jövedelmi viszonyokhoz jobban igazodjon, és akkor többet költhetnénk szociálpolitikai célokra Nagykanizsán. Én azt gondolom, hogy Önnek ez lenne a feladata. És most egy összehasonlítást is teszek, ez megdöbbentő. Körülbelül 1200-1300 ember segélyezésére 74.000.000 Ft-ot fogunk elkölteni ebben az évben az Ön költségvetési tervezete alapján. Viszont megkérdezem, 3 azaz három politikai vezető bérezésére mennyit fogunk költeni? Én kiszámoltam 97.000.000 Ft-ot az Ön fizetésére és a 2 alpolgármesterének a fizetésére, amit Ön maximálisan ugye úgy határozott meg, hogy maximumban határozta meg ezeket a fizetéseket. Ezek összességében járulékkal együtt ebben az évben Nagykanizsa Megyei Jogú Város önkormányzatának 97.000.000 Ft-jába fog kerülni. Tehát az Önök bérezésére jelentősen többet költünk, mint 1200-1300 embernek a segélyezésére. A rászoruló emberekre nem költünk, alig költünk, viszont 3 politikai vezető bérezésére jelentős összegeket költünk. Én azt gondolom, hogy ezeket a számokat nem szabadna elfogadni. Tisztelt képviselőtársaim, én azt gondolom, hogy a mi felelősségünk az, hogy a polgármester helytelen költségvetési tervezetét ne szavazzuk meg, igenis módosító javaslatokkal változtassuk meg, és helyes irányba tereljük. Tehát én azt gondolom, hogy a mai nap ezt a költségvetést így ebben a formában nem fogadhatjuk el, hogy nagyon felháborítónak tartom ezeket a számokat, főleg annak függvényében, hogy egy baloldali polgármestere van elvileg Nagykanizsának, de lehet, hogy inkább azt kéne mondanom, hogy óbaloldali polgármestere és a baloldali értékeket nem tartja egyébként túl sokra a látottak szerint, mert hogyha 3 ember bérezése többe kerül, mint 1200 embernek a segítése, segélyezése, akkor én azt gondolom, hogy nem a demokrácia felé tartunk, hanem valahol a feudalizmus irányába. És most bocsánat, hogy történelemórát tartok, de kb. a nagy francia forradalom előtti időszakban volt az, amikor a királyok dőzsöltek, őnekik nagy fizetésük volt, meg nagy pénzzel gazdálkodtak és jól éltek, de aztán a nép meg éhezett és nem fordítottak figyelmet arra, hogy mi van a néppel. Úgyhogy én azt gondolom, hogy itt az önkormányzatunk rossz irányba tart. Rossz irányba tart akkor, hogyha ezeket a számokat így el tudom mondani és össze tudom hasonlítani, hogy 3 ember bérezésére többet költünk, mint 1200-1300 ember segélyezésére. Úgyhogy én arra kérem polgármester urat, hogy ezt a költségvetést vizsgálja felül és később hozza vissza. És többet költsünk szociálpolitikára és többet költsünk munkahelyteremtésre. Köszönöm szépen.

**Horváth Jácint:** Köszönöm brutálisan őszinte szavait akkor, amikor a nép „éhezik”-et mondta, valahol ez a kormány hibája és erről a kormányról mondott kritikát és ez tényleg őszinte volt. Én azt gondolom, hogy ennyi volt nagyjából az őszinte mondata ebben az Ön hozzászólásában. Ezt szerintem idézni fogjuk még sokszor a jövőben. Köszönjük szépen előre is. Nézze, két dolog. Az egyik, hogy Ön nem érti azt, hogy nominál, meg reálérték, ezt nem muszáj kifelé, a nyilvánosság felé is hangoztatnia szerintem, tehát erre én nem lennék büszke annyira, hogy amikor arról beszél, hogy 77.000.000 Ft-tal több a 3 milliárdos működésével, akkor mennyi mondjuk az infláció, ugye az és akkor reálértéken, ha nézzük, az azt jelenti, hogy kevesebb, ugye én is pont ezt elmondtam, amikor én a számokat elmondtam, a költségvetésnél pont az derült ki, és a számok meg a százalékok ezt mutatják, hogy valójában kevesebb az a pénz. Persze lehet ezt többnek beállítani Ön által, de a számok ott vannak benne a költségvetésben, a számok ott vannak benn az írásos előterjesztésben, azokat legyen szíves cáfolni, ne pedig ilyen hókuszpókuszokkal kihozni azt, hogy miért több az, ami kevesebb valójában. A másik része pedig a dolognak, hogy a szociális részen, pontosan annyit terveztem, mint Balogh László. Tehát akkor Balogh László és az Ön költségvetése ugyanolyan rossz volt egyébként tavaly, tavalyelőtt ugye szociális téren, mint a miénk, merthogy a szám az ugyanannyi, csak annyi történt, hogy Önök ezt nem tudták elkölteni tavaly, mert nem volt annyi törődés Önökben, hogy ide jöjjenek egy javaslattal a közgyűlés elé és megemeljék a támogatási összegeket, amit egy ember kaphat, amit egy rászoruló kaphat. Mi ezt megtettük, ezzel kezdtük. Az idén megemeltük és azt mondtam 20 %-kal megemeltük a támogatási összeget és levittük a határt, ugye így történt a januári közgyűlésen, pont azért, hogy minél többen hozzáférjenek a szociális támogatásokhoz, és minél több szociális támogatást kaphassanak, azért, hogy ezt az összeget el tudjuk költeni, mert ezt az összeget sem tudtuk eddig elkölteni, ami ebben a költségvetésben volt, és ami ugyanakkora, mint amit Balogh László és Ön tervezett tavaly például a költségvetésbe. Tehát ezzel nemcsak rólunk mondott véleményt, Önmagáról is mondott egyébként véleményt a tavalyi Önök által, meg a tavalyelőtt Önök által beterjesztett költségvetésről. Pontosan ez történt, úgyhogy hát köszönöm szépen a hozzászólását, a módosító javaslatát azt én feljegyeztem. Vállalkozások támogatása, azért számoljunk egy kicsikét. Egy vállalkozás kap 500.000 Ft támogatást, vagy diplomásként 750.000 Ft támogatást, munkahelyteremtéssel, ez egyhavi bére sem egy munkavállalónak. Ettől fog egy vállal….. Ön tényleg élt Ön a vállalkozói világban? Kérdezek én vissza, ettől fog egy vállalkozás munkahelyet teremteni, nem tudom, 3 évre vállalja ennek minden terhét és nem bocsáthatja el ugye azt az embert azért, mert egyhavi bért sem kap támogatásként ehhez. Ez tényleg egy jó konstrukció, Ön úgy gondolja? Még ha megemeljük mondjuk másfélszeresére, akkor is? Szerintem meg sokkal fontosabb az, hogy az egyéb passzív eszközökben lépjünk előre, és ez a költségvetés részben ezt is tartalmazza. Köszönöm szépen. Balogh Lászlóé a szó.

**Balogh László:** Tisztelt Polgármester úr, tisztelt közgyűlés! Az önkormányzat életében valóban a költségvetés elfogadása az egyik legfontosabb elem. Így átérezve ezt, bővebben fejtem ki az ÉVE által előterjesztett 2025. évi költségvetéssel kapcsolatban a nem támogató szavazatomat. Megjegyzem, előzetesen nem volt az ellenzéki képviselőkkel, velünk semmiféle, még névleges egyeztetés sem, pedig a 7 fő az majdnem 8. Az egyeztetésnek az elmúlt ciklusban az utolsó év kivételével legalább a látszata megvolt, a közel 16 milliárd Ft-os, nem én tisztelem, tisztelem képviselőtársaimat, maximálisan udvariasan, tehát kérem, hogy hasonlóan viseltessenek. Igen, kaptak anyagot, hozzávalót, már a faragásnál is, és így volt a ciklus elején, biztosan. Folytatom. A közel 16 milliárd Ft-os 2025. évi városi költségvetés nem sok fejlesztési, felújítási konkrétumot tartalmaz, viszont rendezvény és civil centrikus, mely akár dicsérhető, de véleményem szerint túlzásokba esik. Például túlzás a városi rendezvényekre szánt 60.000.000 Ft, a város napjára szánt 35.000.000 Ft, a városmarketingre 4.000.000, reklámpropagandára 7.000.000, külkapcsolati kiadásokra 6.000.000, generációs kiadásokra 5.000.000, tehát jóval többet szánunk, mint például tavaly. S akkor még a kulturális alap 25 milliójáról és a civil keret 15 milliójáról és a polgármesteri keret 30.000.000 Ft-járól nem is beszélünk. Persze ez önmagában pozitív is, csak akkor lenne jó, ha emellett más is látszana ebben a költségvetésben. És hadd emeljem ki, a polgármesteri keret az elmúlt 5 évben az én polgármesteri ciklusomban 0, azaz nulla forint volt. Túlzásnak tartom a VIA közel egy 1,6 milliárd Ft-ját, benne 500.000.000 Ft jut parkgondozásra, közel 32.000.000 Ft téli hómunkára. Túlzásnak tartom a média 170 millióját, a városfejlesztő 139 millióját. Kevésnek tartom a pályázati programok megvalósítását. A Tripammer utca felújítása TOP Plusz-os 316 milliójának és a Sugár utca, Vörösmarty és Rákóczi közötti felújításának 193 milliójának örülünk. Reméljük lesz folytatása a Top Plusznak a Balaton utca további szakaszainak felújításával és a BLG felújításával is. Sőt figyelmeztetek ismét, a Batthyány Lajos Gimnázium megújítása többet érdemel. A Városfejlesztő Kft. többet is pályázhatna, a TOP Pluszon kívül is van élet. Mondok egy példát és át is adom a kezdő információt polgármester úrnak, tisztelettel. Országos sítanpálya építési program indul, vissza nem térítendő támogatáshoz lehet jutni akár 25.000.000 Ft értékben. Jelzem műanyag borítású sítanpályáról an szó, ez egy jelkép, tisztelettel hadd adjam át. Folytatom. A parlamentből tegnap érkezett friss jó hír Nagykanizsának, a polgármester úr is már emlegette, a kormány és a kormányzati szervek döntése alapján újabb 550.000.000 Ft-os TOP Pluszos pályázati forrás érkezik Nagykanizsára. Nem részletezem a tételeket, mert elhangzott már, de bízunk benne, hogy ezúttal sikerül is a várost vezető ÉVE frakciónak felhasználni a rendelkezésre álló összeget, nem úgy, mint annak idején az 588.000.000 Ft-ot.

**Dr. Károlyi Attila:** Olvastuk a Cseresnyés úrnál.

**Balogh László:** Igen, én is megerősítem. Úgy vélem, van még néminemű mozgástér a költségvetésben az 50 millió Ft-os általános tartalékon kívül. A 30.000.000 Ft-os pályázati önrészen kívül is, például az azonnali beavatkozást igénylő baleset-, és életveszélyt elhárító intézkedésekre betervezett idei 80.000.000 Ft több mint tízszerese a tavalyinak. Persze védhető ez is, de, de ez egy lehetőség, mert itt nagy lett az ugrás egyik évről a másikra, tehát itt esetleg lehet átcsoportosítani. Érdekesnek tartom, hogy a polgármesteri hivatalban az eddigi 114,25 fő dolgozóval szemben 120 fővel számolnak. Közben ugye tegnapi friss előterjesztés, amely alapján persze tudom én ezt indokolni, de készülvén erre az alkalomra, ez mindenképpen egy olyan tétel, amit én szóvá tehetek. De mondok még egy további kisebb forrást, a Csokonai szobor áthelyezésére szánt 2,2 millió Ft felszabadulhatna, mert a szoborra való bővebb odafigyelést simán meg lehetne oldani, az amúgy dicséretes 28.000.000 Ft-os térfigyelő kamerarendszer bővítésből. Bizony tudom, hogy a városlakosság park, zene, tánc igényét leginkább rendezvényekkel, de véleményem az, de még inkább út, járdafelújítással, parkolóbővítéssel, zebra létesítéssel, új garázshelyek kialakításával, játszóterek létesítésével, zöldítéssel és a roskadozó városi épületek rendbehozatalával lehet visszajelezni. Így van néhány javaslatom, ha sejtem is, hogy valószínűleg nem fogadják el, de remélem előbb-utóbb befogadják és megvalósul. Út, járdafelújításra 20.000.000 Ft van betervezve, plusz temetői utakra 20.000.000 Ft, zárkerti utakra 25.000.000 Ft. Ez a 2 utóbbi tétel akár rendben is van és örülök én is neki. Kérem azonban, hogy ebből, mármint az út, járda felújításból például jusson a Bedő Albert, Erkel és a Fáy, Takarék utcák közötti garázssorok előtti utakra is. Aztán örülök, hogy 92.000.000 Ft jut új parkolóhelyek kialakítására, de nem látom, hogy ebből jutna a Királyi Pál utcára, a Platán sorra, a Kazinczy, Muraközi utcára, a Berzsenyi lakótelepre, a Medgyaszay Ház környékére is. Három darab zebrát kialakítanak 33.000.000 Ft-ból, de ebben nincs benne a Kossuth tér zebrahiányának a megoldása. Ez összefügg egy következő előterjesztéssel, persze azt is tudom, de hadd dobjam be itt is. Új garázshelyek kialakítására is sor kerülhetne. Például csak egy konkrét helyet hadd mondjak, a Fáy utca végén 2-3 darab garázshely biztosan elférne. Világos, nem biztos, hogy ilyen kis konkrétum most érdemel bővebb emlegetést. Játszóterek üzemeltetésére van betervezve 27.000.000 Ft, de szükség lenne újakra is. Mondok néhány lehetséges helyszínt, Honvéd utca, Smaragd lakópark, új víztorony mellett, Mészáros Lázár utcában, vagy a Csótónál is állhatna újra egy favár. És mondok még néhány projekt ötletet, amelyek megvalósítására szükség lenne. Mi van az új víztorony felújításával? A romlott vár állapota szégyen a városra nézve. Tanúsíthatom, hogy a Vörösmarty utca felújítása a vízi közművek cseréjével a Bolyai utca és a Petőfi utca között régóta időszerű lenne. Csak ígéret van az Erdész utcai buszforduló és buszközlekedés problémájának megoldására. Szociálpolitikára csak 74.000.000 Ft-ot költ a város, ennél többet kellene. Igen, ez az előbb már egy ilyen pingpong csata volt a 74 milliónál, én örülnék, ha több lehetne. Tavaly lehet, hogy a beterjesztésnél még mi voltunk ott a számoknál, de aztán ez a költségvetés ez azért egyezzünk meg abban, hogy az ÉVE-frakció költségvetése volt. Tehát ennyit most erről egyelőre. És még egy kisebb tétel. A Kőrösi Csoma Sándor Egyesület és más hozzánk kötődő külhoni magyar egyesület 500-500.000 Ft-os támogatására ígéretet tett múltkor a polgármester úr. Hol olvashatom ezt a költségvetési sorok között? Persze tudom, az ÉVE hivatkozási alapja a költségvetésünk sanyarú sorsára vonatkozóan, hogy a Nagykanizsa által fizetendő szolidaritási hozzájárulás 1 milliárd Ft fölé emelkedett, de ezen növekedés oka az iparűzési adóképességünk tényleges növekedése. S azt se felejtsük, a kormány a 2010-es évek elején átvállalta az önkormányzatok adósságát és a települések megerősödtek. Nagykanizsa körülbelül 6,5 milliárd Ft-ot kapott az adósságok visszafizetésére, akkor. Városunk az előző ciklusban több mint 3 milliárd állami kormányzati többletforrást kapott fejlesztési célokra és pandémiás problémák megoldására. Egyetlen település sem szenvedhet hátrányt a földrajzi elhelyezkedése és gazdasági sajátosságai miatt, ezért a gazdagabb települések által fizetett szolidaritási hozzájárulás nagy segítséget jelent a szegényebb önkormányzatok számára. Az idén a 3200 magyar önkormányzat közül 855-nek kell szolidaritási adót fizetnie, tehát mi is tehetősebb településnek számítunk. Vigasztaljon bennünket az, hogy a következő években remélhető a növekedési pálya, s talán vége a recessziónak, s ez városunk mozgásterét is növelheti. Különben is a szolidaritás krisztusi és baloldali érték is. Nagykanizsát az elmúlt ciklusban, nem részletezem ismét, 7 csapás sújtotta. Azt remélem, hogy jönnek még jobb idők városunkra és ez már csak egy zárójeles. Uraim, maximális tisztelettel és udvariassággal szoktam hallgatni Önöket, ezt megkérem, hogy vice versa is történjen. Nem, tehát egy megjegyzés még, ez már zárójeles, csak visszajelzés az elején elhangzottakra. Azt gondolom, hogy nemcsak az államtól kell mindent elvárni, vállalom a jelzőt is, ez afféle kommunista beidegződés. A kommunista diktatúrák áldozatainak emléknapján hadd figyelmeztessek erre. Köszönöm, hogy meghallgattak.

**Horváth Jácint:** Köszönöm szépen polgármester úr. A források felhasználása tekintetében azért lenne mit a kormányzati szereplőkre is hárítanunk, hiszen azért a Modern Városok Program, amikor átkerült a kormányzati szervekhez jó pár milliárd forintja, lásd Ferences kolostor, uszoda és satöbbi, az semmit nem tudott belőle felhasználni. Legutóbb fizettünk vissza közel 5 milliárd Ft-ot ugye. Vagy még többet is, tehát tényleg azért, amikor egymásra mutogatás van, akkor az arányok azért kicsit talán mások. Az önkormányzati adósságátvállalás, amit mondott, 6,6 milliárd, ez egy érdekes szám egyébként. Tudja, hogy nagykanizsai szolidaritási adót fizetett vagy hozzájárulást az elmúlt években? 6,6 milliárd Ft-ot, úgyhogy köszönjük szépen, visszaadtuk ezt a pénzt, ez nominál érték egyébként, csak hogy tisztába legyünk, de nincs a kettőnek köze egymáshoz. Amúgy egyébként csak az érdekesség, tehát a kicsit a poén kedvéért ment ez. Fejlesztési célokra a város mindig is kapott pénzt, minden kormánytól, nagyon-nagyon jól kapott egyébként 2010 előtt is fejlesztési pénzeket, például a kórháznak a fejlesztését, ugye akkor ítélték ide, és az nagyon nem kevés pénz volt annak idején. Tehát, hogy ne hasonlítsuk össze ezeket a dolgokat egymással, hogy a működésre mennyit adnak, meg mennyit adnak a fejlesztésre, mert alapvetően mindig is kaptunk és EU-s pénzek is voltak mindig is a városnak, ugye amióta Európai Uniós tagok vagyunk, 2004 óta folyamatosan kapott a város uniós pénzeket is. Úgyhogy ezeket összevetni azokkal a pénzekkel, amit egyébként a működésből elvesznek, hát nem tudom mennyire szakmainak tűnik, de nekem annyira azért nem. És a szolidaritás kapcsán, amit elmondott, hogy mennyire vagyunk szolidaritásiak más településekkel, nem én mondom. Nem én mondom. Az Alkotmánybíróság mondta ki, hogy nem követhető az Budapest esetébe, amikor Budapest beperelte az államot a szolidaritási miatt. Az Alkotmánybíróság mondta ki taxatíve, hogy nem lehet nyomon követni azt, hogy ez a befizetett szolidaritási hozzájárulás hova kerül, hiszen ez bekerül a nagy állami költségvetésbe és egyáltalán nem nyomon követhető, hogy ebből egy forint csak akár a kistelepüléseknek jut vissza. Nincs ilyen összefüggés a kettő között. Egyébként is, ha jól emlékszik polgármester úr, ön még képviselő volt, akkor Dénes Sándor polgármester úr volt a polgármester, aki amikor a kormány bevezette ezt a szolidaritási hozzájárulást, azzal az indokkal vezették be, egyáltalán nem azzal az indokkal, hogy a kistelepüléseket segítsék, hanem azzal az indokkal, hogy amikor az iskolák átkerültek állami kezelésbe és az iskolák fenntartása átkerült az államhoz, akkor vezették ezt be mondván, hogy majd az iskolák fejlesztéséhez ez milyen jól fog jutni jönni. Ehhez képest folyamatosan az iskolák tőlünk várják el a fejlesztéseket, holott ez 2014 óta nagyjából 2016 óta, bocsánat, az ő feladatuk lenne. És nézzék meg, mit költött a magyar állam azokra az iskolákra, amik Nagykanizsa területén vannak. Szinte semmit, mi költöttünk rá, mint önkormányzat, holott elvitte tőlünk ezt a feladatot. Tehát elég érdekes szerepzavarok vannak itt, akkor, amikor a költségvetésről beszélünk, és azért nem kell messze menni. Ha már erről beszélünk, akkor hadd nézzük már meg Papp László, Debrecen polgármesterének a nyílt levelét, amit múlt héten Navracsics miniszter úrnak írt a szolidaritási adóval kapcsolatban. Nemcsak Nagykanizsa gondolkodik így, és nemcsak ellenzéki városok gondolkodnak így, ahogy mi. A legnagyobb FIDESZ-es város, FIDESZ-es vezetésű város ugyanezt gondolja a szolidaritásunkról, amit én gondolok, amit mi gondolunk, merthogy ez ugyanúgy fáj mindenkinek, Debrecennek is, akitől 10 milliárdot visznek el, igaz, hogy sokkal magasabb is az adóbevétele, de őneki ez is hatalmas fájdalmat jelent, hiszen rengeteg közszolgáltatást nem tud finanszírozni így. Köszönöm szépen, Dr. Fodor Csaba következik.

**Dr. Fodor Csaba:** Tisztelt közgyűlés! Csak azt szeretném megjegyezni, a Balogh polgármester úr által mondott TOP Plusz-os pályázat, ami 555.000.000 Ft, azért azt csak halkan jegyzem meg, hogy ehhez sem a parlamentnek, sem a kormánynak olyan marha sok köze nem volt. Ezt, hogy mik kerülnek be ezekbe a fejlesztési csomagokba, azt mi, az ÉVE-Frakció döntöttük el, hogy ezeket a pályázatokat az Önök által folyamatosan szidott Városfejlesztő Kft. készítette el, és ezek a pályázatok kerültek egy része nyilvánvalóan most elbírálásra, aminek eredményeként valóban 3 orvosi rendelőt, kettőt Palinban, egyet a Jókai utcában tudunk felújítani. Reményeink szerint a BLG jelentős támogatást kap, hogy rendbe tegyük ott a belső, tehát a vizesblokkjait, meg egyéb más helyiségeit és egyébként a zeneiskolára is fordítunk 100 milliót meghaladó összeget, vagy szeretnénk fordítani és hogy ezek a pénzek vissza nem térítendő EU-s pénzek, tehát az Európai Uniónak köszönhetjük ezt a pénzt, tehát nem is magyarországi pénzek ezek. Tehát ennyit az Önök szerepéről ebben az egész történetben. Nem tudom, feltűnt-e, hogy sehol nem volt most Önöknek ebben szerepük? De büszkék. Örülünk, hogy büszkék rá, persze, mert az nekünk is egyfajta elismerés, hogy jól dolgoztunk és jól dolgozott a Városfejlesztő Kft. is, természetesen ez így siker. Parkolók valóban vannak bent, ezek az előre megtervezett parkolók, azokat tudjuk beállítani a költségvetésbe, aminek nincs kész terve, nincs engedélyes dokumentációja, azt nem tudjuk beleejteni a költségvetésbe, de ezt Ön tudja nyilvánvalóan, hiszen, vagy tudnia kéne, mert bizonytalan tételeket nem fogunk tudni beemelni és nem is lehet, sem a bevételi, sem a kiadási oldalon, mert akkor nem lesz valóban a realitáson alapuló és végrehajtható költségvetés. A szolidaritásról annyit, hogy nyilvánvalóan nekünk baloldali embereknek, szociáldemokratáknak a szolidaritás rendkívül fontos, és valóban ez krisztusi, helyesen mondta, krisztusi elv is, de a szolidaritás az önkormányzatiságban értelmezhetetlen. Az önkormányzatok azok nem összeálltak, mint lovak kánikulában és ilyen nem tudom micsoda egyesület sem még, vagy valami olyan forma, ami azért jött létre, merthogy egymást támogatják. Nem, nem. Az önkormányzatiság állami feladat, hadd ne kelljen szólnom. Tehát az, csak nem hagyhattam ki bocsát, tehát az önkormányzatiság, annak biztosítása, ellátása állami feladat, és nem az önkormányzatoknak saját maguknak kell ellátni az önkormányzati rendszer működését, akár úgy, hogy területi vagy bármilyen szinten megosszák ezt. Nyilvánvalóan arról szól a történet, hogy kevés a pénz a költségvetésben, és megint megkeresnek minden olyan forrást, amit az önkormányzatoktól el tudnak vonni, és ezeket mondjuk aztán már nyilvánvalóan másfajta logika szerint, másfajta politikai döntés szerint ott használják fel, vagy odaadják, ahova, ahol éppen akarják, hát majd így lesz ez a már emlegetett több pluszpénzzel is, amit az iparűzési adóból, többletből elvonnak ez a versenyképes járások. Tehát arról fog szólni, hogy ezek az elvonások jó része bekerül a járási javaslattevő testület elé, amit a polgármester úr mondott, és ott majd a meghatározott eljárási rendben, ami most már ismert, megszületnek olyan döntések, amiből mondjuk eldöntik, hogy Nagykanizsa által befizetett pénz a járásban, hogy kerüljön felhasználásra, melyik faluban, melyik községben. Ez nem más, mint egy politikai hajcihő értelme, hogy jövőre választások lesznek. Értem, hogy a költségvetésnek nincs pénze, ezért azt gondolja a kormányzat, hogy majd a tehetősebb vagy a jobban álló önkormányzatoktól elvonja a pénzt és majd odaadja a környező községeknek. Aztán a Magyar Falu Programot tulajdonképpen a tehetősebb önkormányzatokkal valósíttatja meg, és majd ő meggondolja, hogy meglesz ennek a politikai haszna 2026-ban, de hát az ő dolgan, csak fáj, hogy amit tőlünk elvesz, az Nagykanizsán nem hasznosul, és a nagykanizsai emberek, a nagykanizsai gyermekek látják ennek kárát, és én ezért nem igazán tartom ezt egy helyes lépésnek, de hát nem tudom, tehát más módon kellene a programot, tehát a községeket támogatni, nem úgy, hogy elvonjuk innen. Egyébként, mint mondottam, parkolókat tervezünk továbbra is, elindult ez a folyamat, egy nagyon részletes felmérés készült a VIA Kanizsa által, hol lehet, hol nem lehet, de annyi bonyolítja a helyzetet, hogy a most már csak, amiket Ön is mondott, több helyütt zöldterület van, azoknak a rovására viszont csak akkor lehet még a tervezést is elkezdeni, hogyha helyette már zöldterületet fogunk tudni felajánlani, és egyébként elkészül a rendezési terv is ahhoz. Tehát amit Ön mond, az nem „hasraütés” és nem lehet ide bevenni, de még attól tartok, hogy jó párat még a jövő évi költségvetésben sem lehet, mert a szándékaink szerint az új szabályoknak megfelelően talán május körül el tudjuk indítani az új rendezési tervi csomagot, és az mire kifutja magát, hát azt nem tudom, hogy az a jövő következő évi költségvetés időszakára meglesz-e, de rajta vagyunk az ügyön, úgyhogy köszönöm szépen ebbe, ezt a felvetését, ez, meg a gyalogátkelőhelyek tekintetében is, de ez egy kis türelmet kérünk ebben, mer ez nem rajtunk múlik, ezek objektív okok. A Tripammer utcáról meg az egyéb [NEM ÉRTHETŐ SZÖVEG] azt mondta, hogy reméljük, hogy el tudjuk költeni a pénzt. Csak úgy halkan jegyezném meg, hogy mi el akartuk költeni, de Cseresnyés Péter közbenjárására a Tripammer utcát elvették a várostól, a projekt megvalósítását. És mai hír, ma egyeztettem, azért mondta a polgármester úr, mert volt egyeztető tárgyalás a közúttal, mert ugye a közút kapta meg azt a jogosítványt, hogy ő lesz a bonyolítója, építtetője, beruházója. Fogalmam nincs, hogy milyen, mert az utam miénk. Tehát elég hülye helyzet lesz. Azt mondták, hogy megváltoztatta a miniszter úr, nem lesz az idén ebből semmi sem, mert nyílt közbeszerzéssel kell nekik mégiscsak lebonyolítani. Annak ellenére, hogy ígéretük volt arra vezérigazgató-helyettes úrtól közösen vontuk föl a polgármester úrral és a vezérigazgató úr is megígérte, hogy ezt kiveszik abból a csomagból, és az idén a mi szándékaink szerint ez október 25-ig befejeződött volna, ebben az évben. Ennek számtalan egyeztetést, tárgyalást folytattam le, a városfejlesztő, a rendőrség, a volánosok, a közutasok és mindenki, nagyon-nagyon konstruktív volt, és a hivatal szakemberei természetesen nagyon konstruktívak voltak, nagyon szűk határidőket, de tartható határidőket határoztunk meg annak érdekében, hogy valóban itt július körül munkaterület-átadás történhessen, hogy október 20-a körül, 25-ére, tehát még a november 1-jei Mindenszentek előtti időszakra csontra befejezhessük a Tripammer utcát, parkolóstól, csatorna, mindenestől. Na most ez fölborult, mondtam Cseresnyés Péternek köszönhetően. Tehát egyszer azt tessék mondani, hogy mi nem költjük el a pénzt, mi elköltenénk, ha hagynák, de nem hagyják. Kíváncsi vagyok, a Sugár utcára ugyanígy megjött, hogy mi intézzük, aztán ott is módosult ez az elképzelés, ott is jött, hogy mégsem mi intézzük, hanem a közút legyen ennek az eljárója, csak ugye azért képzeljék el, egy olyan állami cég, a pénz a miénk, elviekben a pénz a miénk, az út a miénk, szőrőstől bőröstől és idejön egy harmadik fél, aki ő lesz a beruházó, az építtető vagy nem is tudom micsoda és ő fogja lebonyolítani az egész kivitelezést, mindent. És mi lesz, ha a végén mi azt mondjuk, hogy ilyen minőségben nem vesszük át? Ja, hát erre nem gondoltak. És mi lesz akkor, ha mondjuk az előirányzott, mondjuk a Tripammer utcánál a 316.000.000 Ft netán nem lenne elegendő, mert olyan pályázatok jönnek be, hogy 330 lesz, most csak tök mindegy. Ki fogja hozzátenni a maradékot? Az állam? Ha már egyszerű a beruházó, hát esetleg. Hát ugye vannak itt azért kétségek, itt a lényeg az volt, hogy hogy lehet minél jobban, már majdnem csúnyát mondtam, az önkormányzattal elbánni, a nagykanizsaival, és attól tartok, hogy ez az 555 milliót, ahogy tetszett említeni, az is hasonló sorsra jut. Tehát ott se mi leszünk az iskoláknál, meg az óvodáknál, tehát ha ez így megy tovább, akkor keserves helyzetbe kerülünk, mert egyszerűen a saját ingatlanaink fölött a saját pénzünkkel nem mi gazdálkodunk, hanem valaki más, és ebben bent vannak ezek a sajnos szomorú, ami éppen mondom, ma 10 órakor volt az egyeztetés, tehát sajnos friss információ a Tripammer utcáról. Tehát vannak ilyen félelmeink, gondjaink. Önök állandóan felemlegetik az 580.000.000 Ft-ot, mit tudom én mennyit, már nem is emlékszem. Mi elmentünk a falig, még azon túl is beszéltünk, tárgyaltunk a minisztériummal, hogy engedjék meg nekünk, ahogy a [NEM ÉRTHETŐ SZÖVEG] polgármester úr szívfájdalmaként abban az utcában hadd folytassuk a járdát, végig ugyanaz a helyrajzi szám, minden ugyanaz. Nem kell hozzá különösebben semmit módosítani, de maradt pénzünk, hadd költsük el rá. Azt mondták, nem lehet, fizessük vissza. Ugyanez volt a Vöröshegyi utca Bajcsán, egy csomó helyen ez volt, és azt mondták, hogy nem engedik meg, nem engedik meg, mert csak ennyi volt beirányozva, és akkor csak ezt engedték meg elkölteni, a többit meg fizessük vissza. Tehát nem, az se rajtunk múlott, nem rajtunk, a jó szándék hiányán múlott sajnos. Köszönöm szépen.

**Horváth Jácint:** Köszönöm. Tehát projektet akkor nem tudtunk megvalósítani, amikor az állam átvette az elmúlt években. Az 588-ból mindent megcsináltunk, amit terveztünk, az végig ment, az összes projekt megvalósult, amit mi terveztünk. De mondjuk, amit az állam átvett tőlünk, hogy majd ő megcsinálja helyettünk, Ferences kolostor, uszoda, stb., hát azok nem valósultak meg. Tehát itt projekt csak úgy bukott az elmúlt években, amit az állam vett át, a másik nem. Tehát hogy azért ez érdekes és érdekes módon egyébként az 588 milliónak a maradvány a mai napig itt a számlánkon, merthogy a kincstár nem hajlandó vele elszámolni, nem hajlandó reagálni rá, arra az elszámolásunkra. Rég el tudtuk volna már költeni, rég megcsinálhattuk volna azokat a dolgokat, amiket Fodor Csaba mondott. A mai napig itt a számlán itt kamatozik nálunk tök jó, nem tudunk hozzányúlni, mert nem csinálhatunk vele semmit sem. Rég hasznos dolgokra elkölthettük volna. Ennyit az állami bürokráciáról, hogy hogyan működik és hogyan nem működik tulajdonképpen ez az egész rendszer, és ennek megint csak ennek az egésznek a kanizsaiak látják a kárát. Ha azt mondták volna akkor, hogy engedünk egy évet, akkor már az egy év is letelt volna, és az összes pénzt elköltöttük volna azóta már, de hát lehet, hogy valakinek érdeke volt, hogy ne engedjék azt a plusz egy évet. Nem mondok erre semmit sem. Dr. Schauta Marcell következik.

**Dr. Schauta Marcell:** Köszönöm a szót polgármester úr! Balogh László képviselőtársamnak a hozzászólására reagálnék. Ezeket a bibliai idézeteket nagyon félre lehet érteni. Azt, hogy amiket Ön is említett, hogy az elmúlt 5 évben 7 csapás is érte Nagykanizsát, mindenki másra asszociál. Ugyanakkor tetszett mondani, hogy szolidárisnak kell lennünk és ezt az 1 milliárd Ft-ot ki tudjuk gazdálkodni a költségvetésünkből, ugyanakkor meg fölsorolja azokat a fejlesztéseket, amikre szükség lenne a városban. Ön, amiket fölsorolt, az több mint 1 milliárd Ft-os tétel lehet, habár az épületek felújítását célozza meg, a középületeinkét, és akkor én hozzátenném, hogy mi mindent lehetne még 1 milliárd Ft-ból. Tehát hogyha egy önkormányzati bérlakásnak csak a felújítására egy ilyen 5-6 millió Ft-ot fordítanánk, abból egy év alatt 200 önkormányzati bérlakást tudnánk felújítani, 5 év alatt az ezret föl tudnánk újítani, tehát ez hatalmas összeg, amit elvisznek minden évben az önkormányzattól, és ezért nem tudunk egyről a kettőre jutni, úgyhogy én azt gondolom, hogy a nagykanizsaiakkal is lehetne ez szolidáris azért a kormány, és a vidéki településeken lehet, hogy nem Nagykanizsának kell. Tehát azzal Magyarország kormányának kéne szolidárisnak lenni, és ahogyan láttam, őket is ugyanúgy megsápolták, tehát azokat a kistelepüléseket, akiknek aztán tényleg lenne hova költeni azt a kevés kis pénzt, és legelőször azokat sápolták meg ugye amikor elvitték a gépjárműadó-bevételeiket a legkisebbeket, akiknek más adóbevételük nem is volt, most azokat is megsápolják, akiknek még iparűzési adóbevétele volt, és akkor mi legyünk szolidárisak. Köszönöm.

**Horváth Jácint:** Köszönöm szépen. Dénes Sándor következik, polgármester úré a szó.

**Dénes Sándor:** Tisztelt Polgármester úr, képviselőtársaim, kedves mindannyian! Nekem egyetlenegy módosító javaslatom lesz, és remélem, hogy 15 igent nyomunk majd. Néhány perc múlva már itt elhangzott Fodor alpolgármester úr említette a Szent Rókus utcát. Nagyon sokszor említettem már, 2023 novemberében megcsináltuk az első felét, tervvel, engedéllyel rendelkezik, akkor olyan 17.000.000 Ft-ra lett volna szükség, majd 2024-ben a 2024-es költségvetésben nem szerepelt, és most ugye itt vagyunk a 2025-ösben én végig néztem a sorokat és nem találtam. Tehát én arra kérem tisztelettel polgármester urat és képviselőtársaimat, hogy ezt fejezzük már be ennek az utcának a másik fele járdájának a felújítását, és ez a 18.000.000 Ft, lehet, hogy már 20.000.000 és pillanatok alatt meg tudjuk oldani, mert én, ha rajtam múlna, említette már itt valamelyik társam, hogy az azonnali beavatkozások soron életveszéllyel, baleset-elhárítás és utána azt hiszem, hogy ilyen sorunkon van 80.000.000 Ft, amelyen korábban volt ilyen 6-8-10.000.000 emlékeim szerint. Na most, hogyha ebből ezt a 20 milliót levesszük, én úgy gondolom, hogy az a 60.000.000 bőven elég lesz az azonnali beavatkozásokra, talán nem is lesz rá szükség. Ne gondoljunk rosszra. És akkor máris megoldottuk ezt a kérdést. Ehhez kérném a segítségüket és az igen gombot. Tehát ez egy módosító javaslat volt, és ugye szoktam mondani, hogy Kiskanizsáról van szó, és ha itt körülnézek, a képviselőtársaim többsége ragaszkodik hozzá, meg Kiskanizsán él meg polgármester úr is többek között, tehát remélem, hogy ez a mai napon rendeződik és megoldódik az év során. Köszönöm, hogy meghallgattak.

**Horváth Jácint:** Köszönöm szépen, a módosítót felírtam. Az azonnali beavatkozások kapcsán, ugye azért van az túltervezve, de azért komplexebb dolog ennél, merthogy az összes intézményi felújítást ide terveztük, ugye, mert általában ezek úgy szoktak jönni, ha valahol felmerül egy igény, akkor általában azt azonnal kezelni kell. Ezért aztán úgy döntöttünk a költségvetés tervezése során, hogy az egyéb intézményi sorokról ide tesszük a pénzt, tehát ez nem több egyébként, csak áttettük egy sorra, hogyha a tavalyihoz összenézik, majd összeszámolják a sorokat. Tehát igazából nincsen több rá, hanem egy átstrukturálás történt a költségvetésben, ezen sorok, az intézményi felújítások, beruházások és azonnali között, tehát ennyi volt itt, ez ennek az oka, hogy ez 80.000.000 Ft, és szerintem az intézményeinknek egyébként szüksége van rá. No, a következő hozzászólunk, Bedő György, Ön következik képviselő úr.

**Bedő György:** Tisztelt Polgármester úr, tisztelt képviselők! Tulajdonképpen egyetlenegy tételhez szerettem volna hozzászólni, de annak előtte megjegyezném, hogy némely képviselőtársamnak szívesen ajánlok egy kommunikációs tréninget, ahol tanítják azt, hogy tiszteletben tartjuk a másik beszédét, ha reagálás van rá, akkor tessék reagálni, amikor a szót megkapják. Ezt minden helyen tanítják már jobb helyeken. Kérem, hogy tartsák tiszteletben egymást, én is azt teszem. Ezt Önöktől is elvárom, én úgy gondolom és el is várhatom. Köszönöm. Amiért módosítást szeretnék, az az utak, járdák felújításával kapcsolatos. Fodor alpolgármester úr körzetéből jelezték egy parkoló, illetve járdaszakasznak a javítását, hát, amit az én ismereteim szerint itt ugye 20.000.000 Ft van elkülönítve, hát rettentően kevés, még szinte egy gyalogos átkelő megvalósítására is. Én ezt szeretném, hogyha ezt a 20 milliót megnövelnék olyan szinten, mert valóban én személyesen győződtem meg arról, hogy ez a lakótelepi szakasz ez nagyon erodált, nagyon elkopott tele kátyúkkal, szinte nem lehet közlekedni a járdaszakaszokon. Kérem, ezt vegyék figyelembe a tervezésnél, és az ide fordítandó összeget megfelelő módon megnövelni szíveskedjenek. Köszönöm szépen, én ennyit akartam volna.

**Horváth Jácint:** Ahhoz, hogy ez módosító javaslat legyen, kell forrás és kell konkrét összeg.

**Bedő György:** Forrásként mondjuk megjelöltem volna az új parkolók építését, mivelhogy a meglévőket, ha nem tudják használni, akkor igazából, amik már egyébként konkrét használat alatt vannak, tehát szerintem prioritást képezne az, hogy ezeket kellene először használhatóvá tenni, aztán lehet növelni a parkolási helyeket, ez a véleményem. Köszönöm.

**Horváth Jácint:** Köszönöm szépen. Radics Bálint következik.

**Radics Bálint:** Tisztelt Polgármester úr, tisztelt közgyűlés! Elsőként szeretnék arra reagálni, ami itt a helyi iparűzési adó többlet átadása kapcsán a Versenyképes Járások Program körül elhangzott. Fodor Csaba alpolgármester úr politikai hajcihőnek nevezte ezt. Azt mondta, hogy Nagykanizsán ez nem hasznosul, a nagykanizsai emberek látják a kárát, és polgármester úr is hasonló véleményen volt. Én a területfejlesztésben dolgozóként én szeretném felhívni mind polgármester úr, mind alpolgármester úr figyelmét, hogy Nagykanizsa egyedül nem lehet sikeres, ha nem működik együtt a szomszédjaival, a szomszédos településekkel és nem veszi figyelembe Nagykanizsa térségének érdekeit. A Versenyképes Járások Programnak a fő célja a térségi fejlesztéseknek a támogatása, Nagykanizsa agglomerációban élők életkörülményeinek javítása. Hány vidéki ember dolgozik Nagykanizsán? 5.000? 10.000? És ezeknek a vidéki embereknek, akik minden nap bejárnak Nagykanizsára dolgozni, ezeknek a hozzájárulása azon a vállalkozáson keresztül, aki Nagykanizsán van bejelentve és itt dolgozik, azok mind Nagykanizsa önkormányzatához kerülnek ezek az iparűzési adó formájában. És most azt mondjuk, hogy ez nem hasznosul Nagykanizsán? Nem érdekelnek minket, azok a vidéki emberek, akik nap mint nap több ezren bejárnak Nagykanizsára dolgozni? Hát én ezt az ő nevükben kikérem, a vidéki emberek nevében. A másik dolog az, hogy nincs Magyarországon még egy olyan önkormányzat, még egy olyan megyei jogú város, ahol a polgármesteri keret 30.000.000 Ft, a rendezvényekre 95.000.000 Ft-ot tervez az önkormányzat, ez összesen 125.000.000 Ft és út járdafelújításra mindössze 20.000.000 Ft-ot, egyéb útfelújításra pedig 50-et. Tehát egyrésze 125.000.000 Ft elmegy önkormányzati rendezvényekre és a polgármesteri keretre, és mindössze 70.000.000 Ft az, ami út-, és járdafelújításra van tervezve. Hát én nem gondolom azt, hogyha mondjuk beázik valahol a tető, akkor nem azzal kellene kezdeni, hogy azt kijavítjuk, hanem ott rendezvényeket tartunk, tehát én ezt az arányt ezt megfordítanám. Tehát hogyha a korábbi években a polgármesteri keret 0 forint volt, mert ezt Önök javasolták 0 forintra, na hát akkor én ezt a javaslatukat én ezt vinném tovább, vagy legyen 10.000.000 Ft, de 30.000.000 Ft akkor, hogyha az útfelújításokra 20.000.000 Ft-ot tudunk fordítani, az Önök szerint reális? Úgyhogy én javasolnám a polgármesteri keret lehet ugyanúgy 0, hogyha konzekvensek maradunk a 30-ról. A rendezvényekre pedig a 95.000.000 Ft helyett, 65.000.000 Ft-ot fordítani, azt hiszem az is egy szép összeg a jelenlegi költségvetés helyzetére, tehát így mindjárt megtakarítunk 60.000.000 Ft-ot, ezt a 60.000.000 Ft-ot pedig út-, és járdafelújításra helyezném át, ez a módosító javaslatom. Köszönöm szépen.

**Horváth Jácint:** Köszönöm szépen. Több hozzáfűzésem is van azért ehhez. Az egyik, a várost és annak gazdaságát, sőt annak működését elsősorban a város polgárai tartják fenn. Debrecent, azt a közel 200.000 debreceni, aki itt él és akik nap, mint nap teszik a dolgukat és a város kasszájába fizetik be az iparűzési-, és építményadójukat. Idéztem Dr. Papp László polgármester urat, Debrecen város Fidesz-es polgármesterét, úgyhogy Radics Bálint szerint Papp László is szégyellje magát akkor, amikor ilyeneket mond és szerintem Papp Lászlónak igaza van. Nem azért, mert a településekről bejáró dolgozók nem tennének hozzá Nagykanizsa gazdaságához, iparűzési adójához, de nekünk ehhez lényegesen több költség is társul. Képzeljék el, hogy a középiskoláinkba járó diákok, akik étkezést vesznek igénybe, azoknak a fele nem nagykanizsai. Ezeknek a diákoknak Nagykanizsa város önkormányzatának költségvetéséből egészítjük ki ugyanúgy az étkezési díjukat, tehát ugyanúgy mi tesszük hozzá ezeknek a diákoknak a pénzt. Mi tartjuk fenn azt a közösségi közlekedést és mi a saját költségvetésünkből és ezen a cégek iparűzési adójából egészítjük ki a közösségi közlekedést, amit nemcsak a nagykanizsaiak vesznek igénybe és élvezik ennek a város által hozzáadott támogatásnak az előnyét. Ezt ugyanúgy a vidéki települések vagy a Nagykanizsa környéki települések is megkapják ezt a támogatást, amit mi a közösségi közlekedéshez hozzárakunk Nagykanizsán, ugyanúgy. Ha egy utat felújítunk és azon járnak, ha egy járdát felújítunk és azon járnak, azt ugyanúgy igénybe veszik. Az uszodánkat, ugyanúgy igénybe veszik a sportcsarnokunkat, amihez 140.000.000 támogatást adunk, ugyanúgy igénybe veszik. Az uszoda és strandot, amihez 200.000.000 forint támogatást adunk, ugyanúgy igénybe veszik. A sporttámogatásokat, ugye az egyesületeinket támogatjuk, de oda nemcsak nagykanizsai gyerekek járnak sportolni, oda a környező településekről is járnak sportolni, ugyanúgy támogatjuk őket is a város iparűzési adójából, a város adóbevételeiből. Sőt továbbmegyek, óvodáinkba is járnak, bölcsődéinkbe is járnak nem nagykanizsai gyermekek, képzeljék el. Úgyhogy elég sarkos fogalmazás ez, amit Ön megengedett magának. Persze lehet politikailag így fogalmazni, de azért azt tisztán látni kell, hogy Nagykanizsa nagyon-nagyon sokban hozzájárul anélkül is, hogy szolidaritási hozzájárulást fizetne most is a vidéki, Kanizsa környéki települések lakói szolgáltatásaihoz, a gyermekek szolgáltatásaihoz, a gyermekek sportjához. A kultúráról meg még nem is beszéltem, pedig nagyon fontos, hiszen térségi kulturális szerepet látnak el a kulturális intézményeink, amihez, mint mondottam, nem kevés pénzt teszünk hozzá, több mint 500.000.000 forintot a saját adóbevételeinkből, hiszen az állam csak a 28,7 százalékát finanszírozza ezen tevékenységeinknek. Úgyhogy ez azért egy sokkal színesebb kép, ami kirajzolódik előttünk és szerintem erről is kell azért beszélni. Az, hogy így jó, van-e vagy nem, az egy más dolog. A polgármesteri keret tekintetében nyilvánvalóan nem az volt az oka és ezt többször elmondtuk, azért tavaly Balogh László esetében, egyszerűen a közgyűlési többség nem bízott meg Balogh Lászlóban, hogy ezt a keretet olyan módon költi el, ahogy az számunkra vállalható lenne. Ez volt az oka annak, hogy lenulláztuk, de ezt többször elmondtuk már a múltkor is, a módosító javaslatait vettem, feljegyeztük. A rendezvények kapcsán azért persze lehet, hogy ez sok, de szerintem a szomszéd városok egy rendezvényre majdnem, hogy többet költenek el egyébként, mint mi az összesre, csak úgy mellékesen és halkan jegyzem meg. A Város Napját, amikor kifogásolják, hogy miért ennyi, vagy miért annyi, akkor azért itt egy három napos, a Csónakázó-tó 50 éves évfordulójával együtt ünnepeljük az idén, tehát azért ez is hozzátartozik és hát viszonylag minőségi rendezvényt, ha megnézzük, akkor borzasztó nehéz tartani és szerintem a kanizsaiak megérdemlik azt, hogy 1-2 minőségi rendezvény legyen az évben. Nem tudunk minden hétvégén rendezvényeket tartani ebből a pénzből, nem erről szól ez a történet, de arról szól, hogy 1-2 minőségi rendezvényt tudjunk azért megtartani ebben az évben is. Károly Attila következik, képviselő úr.

**Dr. Károlyi Attila:** Köszönöm a szót polgármester úr. Minden frakciónak megvannak a vezérszónokai, én nem akarok nyilván részletesen belemászni a költségvetésbe, megmondom őszintén, nem is nagyon értek hozzá. Annyira értek, mint általában, akire ráragadt 3 cikluson belül a költségvetési vita, de annyit el szeretnék mondani, hogy illetőleg egy kis nüansznyi dologra reflektálni. Először Bedő Gyuri barátomnak mondanám azt, hogyha egy képviselőtársa, a tisztelt Bedő képviselő úrnak olyan szavakat használ, mondjuk 10-szer hogy felháborító egy költségvetési vitában, vagy éppen az előbb hallott Radics képviselő úr, aki kikéri magának és hasonlókat beszél. Ne csodálkozzunk azon, hogy azoknak a képviselőtársaimban a biztosítékot kiverik, akiknek a tűrőképessége alacsony. Én csodálkoztam is rajta, hogy nem üvöltöztem közben néhányszor, de nem is értem ezt, hogy volt és innen is, azért a Bedő képviselő úrtól elnézést kérek, hogy a mi frakciónk megsértett volna itt valakit. Csokonaival kapcsolatban, nagyon csodálkozom a tisztelt és kulturális ügyekben élen járó Balogh László polgármester úr, képviselő úr véleményével, hogy oda nem el kell vinni ezt a Csokonai szobrot onnan, hanem oda kamerát kell tenni. Hát kérem szépen, valaki ott megjelenik és elnyomja a csikket a szemébe, mert ez a szórakozása a kanizsaiaknak, vagy rágógumit nyom a másik szemébe. A kamerával nem érünk semmit se. Tessék ugyanúgy támogatni, mint eddig azt, hogy tegyük át, hála a jószagú szűzanyának, ugye most van rá egy kis pénz, áttesszük szépen, kisuvickoljuk. Egy különleges alkotásról van szó. Évekig állt itt az orrunk előtt a bejáratnál, amikor jöttünk be ide képviselőként tárgyalni, évekig. Egyszer csak gondoltunk erre, hogy kitesszük és hát erre azt mondta ugye a műemlék, hogy hát ez egy torzó, ez antropológiai szempontból nem felel meg. Mire azt mondtuk, hogy nem, ez a mi gyermekünk, ez a mi Csokonaink, mi a Csokonait imádjuk, Csokonai városnak tartjuk magunkat, ez a mi Csokonaink, nekünk ilyen a Csokonaink. És ide kitettük bosszúból, mert egyébként nem engedélyezték volna, de ott jobb helyen lesz képviselőtársam, ahova szeretnék tenni és köszönöm egyébként, hogy a költségvetés tartalmaz ezzel kapcsolatban egy dolgot. Amit még szeretnék elmondani, mint a kulturális ügyek felelőse, hát itt 2009-es dolgot fogunk itt rendbe tenni az Inkey mauzóleumnál, 2009-es, 15 éves dolgot. Akkor kértem először egy kis pénzt, hogy kutassuk meg. Aztán lesz olyan, hogy április 3-án ugye országos konferencia lesz minálunk a magyar őstörténet-kutatásról, országos, mindenki ezt fogja hallgatni, ezt a konferenciát. Keleti Éva, ugye gleisdorfi művészek satöbbi. De azért meg kell említeni a költségvetési vitánál Szakacsits Szabolcsnak a nevét, most itt a helye, hogy megemlítsük az Ő nevét. Amikor én arra kértem, hogy legyen olyan kedves és hát az Ő gazdasági birodalma támogassa ezt a konferenciát, akkor Ő nagyon kedvesen mondta, hogy ennek a költségnek a felét kifizeti. Óriási dolog. Hát csak ennyit szerettem volna mondani, nem húzom az időt. Köszönöm szépen.

**Horváth Jácint:** Köszönöm szépen. Radics Bálint következik.

**Radics Bálint:** Tisztelt Polgármester úr, tisztelt közgyűlés! Polgármester úrtól elhangzott egy olyan mondat, hogy a bevételeket szeretné növelni, de a költségvetésből egyáltalán nem derül ki, hogy ezt milyen módon képzeli el. Köztudott, van egy Nagykanizsai Ipari- és Gazdaságfejlesztő Ügynökségünk, 2019 októbere óta létezik, de hát nem mondanám, hogy működik. Itt jöttek-mentek az ügyvezetők, tulajdonosváltás is történt, de a társaság 5,5 év alatt semmilyen eredményt nem tudott felmutatni. Most októberben ugye új felügyelőbizottsági tagok is kerültek a társasághoz, ha jól tudom, ugye tiszteletdíj ellenében vállalták a feladatot.

**xy:** Rosszul tudja képviselő úr. (mikrofon nélkül beszél)

**Radics Bálint:** A kérdésem az lenne, hogy mi a terv ezzel a társasággal? Van -e valami elképzelése polgármester úrnak, mert a költségvetésből ez nem derül ki. Köszönöm a választ.

**Horváth Jácint:** Köszönöm szépen a kérdést. Ahogy számtalanszor említettem már, hogy van tervünk ezzel a feladat szinten, az első és legfontosabb a feladat ellátása. Az, hogy ez ebben a cégben történjen-e vagy nem, ugye ez most nullásan működik ez a cég, nincs költsége sem az ügyvezetőnek, sem a felügyelőbizottság tagjainak még, de pont az a lényeg, hogy a feladatot rakjuk össze először. Ebben azért jelentős lépéseket tettünk már, mert most ez csak vinné a pénzt egyébként, ha tennénk bele pénzt és ez sok költség lenne és tudom, hogy sok pénz egy ilyen. Holott lehet és én azt szeretném, hogy ez megérje, hogy ez sok pénz legyen, mert akkor azt jelenti, hogy hoz is a másik oldalon, de ettől függetlenül a feladat ellátását nem hagyjuk magára és amint azt látjuk, hogy ezt értelmesebb most a cégbe tenni, abban a pillanatban átszervezzük a feladatokat egy cégben. Erre a tavasz folyamán készítünk egy belső javaslatot magunknak, megnézzük, hogy ez, hogy működik, hogy működhet és akkor utána meglátjuk, ebben a formában. Számomra az első és legfontosabb a feladat ellátása az, hogy a feladat el legyen látva és én erre teszek energiákat most az első körben. Úgyhogy így tervezünk a költségvetésben, most ez költséghatékonyabb így jelen pillanatban, mint az önálló cégben tenni meg ezt, de természetesen nem vetettük el azt, hogy ez egy külön önálló cégben legyen, de majd meg fogja látni, hogyha odajutunk, hogy ez nem olyan egyszerű. Szabó Szilárd következik.

**Szabó Szilárd:** Tisztelt Polgármester úr, tisztelt közgyűlés! Sokáig gondolkodtam, hogy van – e értelme módosító javaslatokat tennem a költségvetési vitában, aztán arra jutottam, hogy nem teszek módosító javaslatot, mert anno már próbálkoztam ezzel az elmúlt ciklusban, de igazából sok foganatja nem volt, inkább csak javaslatokat próbálok meg közvetíteni Önök felé, hogy melyek azok a fontos részek, amik valószínűleg ebből a költségvetésből kimaradtak. Úgy gondolom, hogy többé-kevésbé átfutva és hát, ami kiolvasható a bizonyos sorokból és ami nem, hogy mi van a sorok mögött, azt gondolom, hogy ez a költségvetés sem a nagykanizsai emberekről szól és arról, hogy az itt élő embereknek javítsuk az életminőségét, a mindennapjait ebben a városban. Elsősorban, első körben szeretnék jómagam is kitérni az infrastrukturális fejlesztések hiányára, mondhatni egy klasszikus dolog, nagyon sokszor elhangzanak az ezzel kapcsolatos problémák, legyen az útfelújítás, kátyúzás, csapadékvízelvezetés, parkolók és még ugye lehetne sorolni e tekintetben mennyi, mennyi megoldandó feladata lenne az önkormányzatnak. Persze ezeket nem lehet egyik költségvetésről a másikra megoldani, de amikor a költségvetésből nem látszik az a koncepció, hogy valamit szeretnénk csinálni és mondjuk egy ciklus alatt eljutni A pontból B pontba és legalább a ciklus végén elmondhassuk azt, hogy ha valamire jutottunk és a terveinket megvalósítottuk, na akkor már szerintem baj van. Én nagyon hiányolok a költségvetési sorok közül egy út, járda, csapadékvíz, tehát egy ilyen infrastrukturális fejlesztési alapot, persze mondhatjuk azt, hogy VIA költségvetésében közutak, hidak üzemeltetése, karbantartása, soron van erre, vagy lesz erre valamilyen forrás. Én ebben, ezzel kapcsolatban csak bizakodok. Viszont, ha reálisan nézem és az elmúlt éveket és annak tapasztalatait értékelem, akkor úgy gondolom, hogy ezek a költségvetési sorok és ezek a források valószínűleg nem sok mindenre lesznek elegendőek. Ha jól emlékszem 2019-ig volt a nagykanizsai önkormányzati költségvetésben azt hiszem 2018-2019 tájékán biztosan volt egy 100 milliós költségvetési sor, ami célzottan mondhatni egy ilyen útfelújítás, infrastrukturális alap volt, amiből hál’ istennek azért valamilyen koncepció mentén sikerült is évről évre egynéhány utcát, járdát felújítani itt a városban, ne adj isten parkolót építeni, illetve kiegészíteni abból a forrásból, elnyert pályázatokhoz, projektekhez kapcsolódóan sikerült kiegészíteni az ott meglévő vagy felmerülő hiányokat. Én ezt szeretném javasolni, hogy ezt vissza kellene vezetnünk, akár már ebben a költségvetési esztendőben és akár egy következő költségvetési módosítás alkalmával. Valószínűsítem, hogy ez most elfogadásra került, de bizonyára lesz jó néhány alkalom, amikor módosítani fogjuk a költségvetésünket. Ezt a 100 milliós alapot, vagy sort úgy gondolom, hogy össze lehetne szedni a jelen költségvetésből is. Úgy látom, hogy azért itt vannak elég szépen bújtatott tartalékok, amit majd ugye fel lehet használni. Bizonyára meg is van egy részére már az elképzelés, csak hát ez nem lett nevesítve, de hát úgy gondolom, hogy van ez a költségvetés olyan állapotban és van olyan hosszú a takaró, hogy azért ebből jócskán lehet itt még tervezni és egynéhány dolgot megvalósítani. Útfelújításokhoz még annyit, hogy mindenképpen szeretném kiemelni, hogy jó lenne akár a költségvetésben és majd a későbbiekben is azokkal a peremterületekkel foglalkozni, amik mindig kimaradnak mindenből. Polgármester urat is szeretném emlékeztetni, hogy nem nagy időeltéréssel voltunk Nagyfakoson a Dankó utcában, ahol évtizedek óta szinte semmi nem történt. Sajnos Nagykanizsához tartozik és azért mondom, hogy sajnos, mert méltatlan körülmények és állapotok vannak a Dankó utcában. Igen, ez egy kis településrész, de polgármester urat szeretném emlékeztetni és megkérni arra, hogy kerüljön oda is figyelem és próbáljuk meg megoldani a Dankó utcának az állapotát, próbáljuk meg felújítani és javítani. Úgy gondolom, hogy nem túl nagy beruházással évtizedekre megoldhatnánk ezt a problémát és akár ez is mehetne abból a körülbelül 100 milliós alapból, amit én úgy gondolom, hogy simán ki lehet feszíteni ebből a költségvetésből célzottan. A temetők is elhangzottak és Tripammer utca, Tripammer utcai temető és minden hozzá kapcsolódó van együtt, én hiányolom azt, hogy ennek a városnak van még jó néhány kisebb temetője, ezek megint itt a mondhatni peremterületeken, városkörnyéki részeken vannak. Azért itt is szeretném emlékeztetni a tisztelt képviselő testületet, hogy lenne teendő és lenne ezeken a területeken is helye kisebb-nagyobb fejlesztéseknek, hogy ezen a területen, ezekben a temetőkben is méltó körülményeket tudjunk biztosítani. Szóba kerültek óvodák, bölcsődék, iskolák és hogy erre mennyit fordítunk, illetve az önkormányzat mennyit fordít évről évre, illetve a költségvetésben is ugye több 100.000.000 forintot biztosítunk, illetve egészítjük ki a működésüket többféle címen. Én ennek nagyon örülök, ugyanis az önkormányzatnak ez az egyik alapvető feladata és talán az egyik legszebb feladatai közé tartozik és ha arról lenne szó, hogy biztosítsunk több forrást, én azt is nagyon szívesen támogatom és tettem is erre javaslatot. Én bízom benne, hogy ebben a költségvetésben majd lesz helye, például a Rozgonyi úti óvoda fűtéskorszerűsítésére, talán az a 8-10.000.000 forint ebből a költségvetésből is kigazdálkodható. De lehetne még folytatni, mert azért több intézményünkben is lehet folytatni a nyílászárócseréket és egyéb problémák és karbantartásokra is nagy szükség lenne. Ha én készítettem volna a költségvetést, biztos lenne egy olyan sorunk, hogy játszóterek, új játszóterek építése. Azt tudom, hogy a karbantartásra, bizonyos szintű felújításra tartalmaz a költségvetés lehetőséget, viszont úgy látom és a hozzám érkező megkeresések is ezt bizonyítják, hogy azért lenne igény játszótereinknek továbbfejlesztésére és új játszóterek építésére. Én úgy gondolom, hogy 10-15.000.000 forintot még ebből a költségvetésből is meg lehetne oldani. Most szándékosan nem akarom azt mondani, hogy mely költségvetési sorokról vegyünk el, mert nem akarok itt ebből vitát, de például a Városfejlesztőnek és a Médiaháznak biztosított költségvetési sorokat egy kissé túlzónak érzem. Ezt el is szoktam mondani. Úgy gondolom, hogy 10 milliót mind a 2 költségvetési sorról például le lehetne venni és a játszótereink sor máris meg lenne oldva. Összességében hiányolom azokat a koncepciókat, amelyeknek eme költségvetésben is el lehetne indítani a folyamatait. Vannak olyan utcáink, amelyek egyre inkább benépesednek, itt megint nem tudok szó nélkül elmenni a Pásztor utca mellett, ahol most is folynak az építkezések, kellene folytatni a közvilágításnak a bővítését. Itt is megint csak említhetném az útfelújításokat, legalább a mart aszfaltos útburkolat kivitelezését kéne folytatni, de el se akarom kezdeni, mert annyi mindent fel lehetne ide sorolni, megint csak a peremterületeket is beleértve, hogy szükségesek lennének ezek a források. Én bízom benne, hogy a Csónakázó-tó, illetve az 50 éves évforduló az nemcsak rendezvényekben fog kimerülni, hanem ha rejtetten is, de ez a költségvetés biztosít olyan forrást, vagy lehetőséget, hogy infrastrukturálisan a Csónakázó-tó és környéke is tovább fejlődhessen. Ott is akár lehet közvilágításban gondolkodni, illetve egyéb az elmúlt években felmerült, vagy fontosnak tartott, vagy csak ötletként javasolt fejlesztésekre tudnánk fordítani. A szolidaritási hozzájárulás mellett sem tudok elmenni szó nélkül. Talán minden képviselőtársam érintette, illetve polgármester úr is a legutolsó hozzászólásában hát már-már kicsit úgy nyilatkozott erről, mintha azoknak a vidéki embereknek, vagy a környező településekről érkező emberek, akik itt Nagykanizsára bejárnak, dolgoznak, élik a kulturális, vagy a sport és egyéb életüket, mintha mi csak adnánk nekik. Azért polgármester urat szeretném emlékeztetni, hogy ezek az emberek ugyanúgy hozzájárulnak azokhoz az adóbevételekhez, amik itt képződnek városunkban és hát a költségvetésünket gyarapítják. Úgyhogy azért legyünk reálisak. Én a magam részéről azt gondolom, hogy igenis fontos a vidék, igenis kell segíteni, fejleszteni és azért Nagykanizsa is abban a helyzetben van, hogy éppen, hogy csak kilépünk a közigazgatási határainkon túlra és máris több falvat, kistelepülést számoltunk meg, akiknek a dolgozói egyébként többnyire Nagykanizsára járnak, itt költik el a pénzüket, itt képződnek az adóbevételek, úgyhogy azért amellett, hogy fájdalmas igen, az, hogy a költségvetésünk mondjuk ezzel a hozzájárulással nem gyarapszik, amellett én bízom benne, hogy a környező településeink ebből pozitívan fognak részesedni, vagy részesülni és akkor mi is egy kicsit megnyugodhatunk e tekintetben és talán nem fogunk erről többet és túlzóan vitázni. Köszönöm a szót.

**Horváth Jácint:** Köszönöm szépen frakcióvezető úr. Valóban nagyon-nagyon sok mindenre lehetne nagyon-nagyon sokat költeni még és épp erre utaltam én is akkor, amikor arra utaltam, hogy ez az 1.000.000.000 forint mennyi, amit elvisznek, hogy mennyi mindenre lehetne egyébként még költeni. Egyébként, ha az utaknál vagyunk, meg az utak, járdáknál, mindig ezt a 20.000.000 forintot mondják, 237,5 millió forint van egyébként a VIA-nál a közutakra, 25 millió zártkerti utakra, ha ezeket még mind hozzátesszük, illetve ugye 100 millió forintot eleve elköltünk, vagy tervezünk a körforgalomra a Rózsa és a Hevesi utcán, tehát az is szerintem útnak minősül. Egyébként, még pluszban ugye vannak itt parkolók, satöbbi. Én lennék a legboldogabb akkor, ha azt mondhatnánk, hogy azt a kedves kanizsai autósok, azt a gépjárműadó hányadot visszakapjuk azt a 200 millió forintot és az útjainkra tudjuk költeni, de nem kapjuk vissza ezt most már 5. éve. Úgyhogy nagyon jó lenne, hogyha mondjuk egy akkora keret lenne, akkor se költöttünk annyit rá, külön fejlesztési soron, amikor jóval több volt vagy több volt az adóbevételünk ebből a forrásból, most pedig 0 forintot kap vissza a város az autósok befizetéseiből és ebből kell nekünk költeni mégiscsak és mégiscsak költünk, 100 millió forint lesz csak annak az egy körforgalomnak a fejlesztése. Remélhetőleg a közbeszerzés alacsonyabb lesz és akkor nem kerül ennyibe. Úgyhogy több hozzászólást nem látva, a vitát lezárom. A módosító javaslatokról fogunk szavazni először, amit én jegyeztem, aztán szólnak, hogyha még volt és Önök többet láttak, vagy többet gondolnak, ami elhangzott. Az első volt az általános tartalék terhére 40.000.000 forint Bizzer Andrástól vállalkozások támogatására. Az érveimet elmondtam, fontosnak tartom, de ebben a formában nem tudom ezt támogatni. Szavazzunk róla, én tartózkodom, köszönöm.

A közgyűlés 6 igen, 2 nem és 7 tartózkodás szavazattal a javaslatot nem fogadja el.

**Horváth Jácint:** Következő módosító javaslat, amit én jegyeztem, a Szent Rókus utca 20.000.000 forint kiegészítése volt az azonnali sor terhére. Dénes Sándortól hangzott el a módosító javaslat, erről fogunk szavazni. Kérem, szavazzunk!

A közgyűlés 7 igen, 2 nem és 6 tartózkodás szavazattal a javaslatot nem fogadja el.

**Horváth Jácint:** A következő módosító javaslatot, amit én értelmeztem, hogy volt forrás és keret Radics Bálint képviselő úr részéről volt, hogy 30.000.000 polgármesteri keret, illetve szintén 30.000.000 forint a rendezvényekről, így a 2 együtt 60.000.000 forint és ez az út-, és járdafelújításra kerüljön átcsoportosításra, szavazzunk erről is.

A közgyűlés 6 igen, 2 nem és 7 tartózkodás szavazattal a javaslatot nem fogadja el.

**23/2025.(II.25.) számú határozat**

Nagykanizsa Megyei Jogú Város Közgyűlése **nem fogadja el** Nagykanizsa Megyei Jogú Város Önkormányzata 2025. évi költségvetése kapcsán elhangzott alábbi módosító javaslatokat:

* Bizzer András: az általános tartalék terhére 40.000.000 Ft vállalkozások támogatására.
* Dénes Sándor: az azonnali sor terhére 20.000.000 Ft a Szent Rókus utca járdafelújításának befejezésére.
* Radics Bálint: a polgármesteri keret, valamint a rendezvények keret terhére 30-30.000.000 Ft út-, és járdafelújításra.

**Horváth Jácint:** Több olyan módosító javaslattal nem találkoztam itt a hozzászólások során, ahol volt forrás és egyéb megjelölés, úgyhogy akkor lezárom a módosító javaslatok sorát és áttérünk a költségvetés szavazására. Először a határozati javaslatról fogunk szavazni. Kérem, szavazzunk!

A közgyűlés 8 igen, 6 nem és 1 tartózkodás szavazattal a javaslatot elfogadja és a következő határozatot hozza:

**24/2025.(II.25.) számú határozat**

Nagykanizsa Megyei Jogú Város Közgyűlése

1. a Stabilitási törvény 45. § (1) bekezdés a) pontja felhatalmazása alapján kiadott jogszabályban meghatározottak szerinti saját bevételeinek, valamint a Stabilitási törvény 8. § (2) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét az alábbiak szerint határozza meg:

 adatok: e Ft-ban

|  |  |  |  |  |
| --- | --- | --- | --- | --- |
| **Megnevezés** | **Sor-szám** | **2026. év** | **2027. év** | **2028. év** |
| Helyi adók  | 1 | 5 298 463 | 5 298 463 | 5 298 463 |
| Tulajdonosi bevételek | 2 | 171 811 | 171 811 | 171 811 |
| Díjak, pótlékok, bírságok, települési adók | 3 | 24 510 | 24 510 | 24 510 |
| Immateriális javak, ingatlanok és egyéb tárgyi eszközök értékesítése | 4 | 87 866 | 87 866 | 87 866 |
| Részesedések értékesítése és részesedések megszűnéséhez kapcsolódó bevételek | 5 | 0 | 0 | 0 |
| Privatizációból származó bevételek | 6 | 0 | 0 | 0 |

|  |  |  |  |  |
| --- | --- | --- | --- | --- |
| Garancia- és kezességvállalásból származó megtérülések | 7 | 0 | 0 | 0 |
| **Saját bevételek (01+…+07)** | 8 | **5 582 650** | **5 582 650** | **5 582 650** |
| **Saját bevételek 50 %-a** | 9 | **2 791 325** | **2 791 325** | **2 791 325** |
| **Előző év(ek)ben keletkezett fizetési kötelezettség (11+…+18)** | 10 | **0** | **0** | **0** |
| Hitelből eredő fizetési kötelezettség | 11 | 0 | 0 | 0 |
| Kölcsönből eredő fizetési kötelezettség | 12 | 0 | 0 | 0 |
| Hitelviszonyt megtestesítő értékpapírból eredő fizetési kötelezettség | 13 | 0 | 0 | 0 |
| Adott váltóból eredő fizetési kötelezettség | 14 | 0 | 0 | 0 |
| Pénzügyi lízingből eredő fizetési kötelezettség | 15 | 0 | 0 | 0 |
|  Halasztott fizetés, részletfizetés fizetési fizetési kötelezettsége | 16 | 0 | 0 | 0 |
| Szerződésben kikötött visszavásárlási kötelezettség | 17 | 0 | 0 | 0 |
|  Kezesség- és garanciavállalásból eredő fizetési kötelezettség | 18 | 0 | 0 | 0 |
| **Tárgyévben keletkezett illetve keletkező, tárgyévet terhelő fizetési kötelezettség** **(20+…+27)** | 19 | **0** | **0** | **0** |
| Hitelből eredő fizetési kötelezettség | 20 | 0 | 0 | 0 |
| Kölcsönből eredő fizetési kötelezettség | 21 | 0 | 0 | 0 |
| Hitelviszonyt megtestesítő értékpapírból eredő fizetési kötelezettség | 22 | 0 | 0 | 0 |
| Adott váltóból eredő fizetési kötelezettség | 23 | 0 | 0 | 0 |
| Pénzügyi lízingből eredő fizetési kötelezettség | 24 | 0 | 0 | 0 |
| Halasztott fizetés, részletfizetés fizetési fizetési kötelezettsége | 25 | 0 | 0 | 0 |
| Szerződésben kikötött visszavásárlási kötelezettség | 26 | 0 | 0 | 0 |
| Kezesség- és garanciavállalásból eredő fizetési kötelezettség | 27 | 0 | 0 | 0 |
| **Fizetési kötelezettség összesen (10+19)** | **28** | **0** | **0** | **0** |
| **Fizetési kötelezettséggel csökkentett saját bevétel (09-28)** | **29** | **2 791 325** | **2 791 325** | **2 791 325** |

**Határidő:** **költségvetési rendeleti javaslat elfogadásával egyidejűleg**

**Felelős:** **Horváth Jácint polgármester**

(Operatív felelős: Kunics György osztályvezető, Gazdálkodási Osztály)

1. az általános tartalék összegét **50 274 e Ft-ban** határozza meg.

**Határidő:** **költségvetési rendeleti javaslat elfogadásával egyidejűleg**

**Felelős: Horváth Jácint polgármester**

(Operatív felelős: Kunics György osztályvezető, Gazdálkodási Osztály

**Horváth Jácint:** Most pedig a rendeletről fogunk szavazni.

A közgyűlés 8 igen, 5 nem és 2 tartózkodás szavazattal a javaslatot elfogadja és a következő rendeletet alkotja:

**9/2025.(II.26.) számú rendelet**

Nagykanizsa Megyei Jogú Város Közgyűlése megalkotja a 9/2025.(II.26.) önkormányzati rendeletét Nagykanizsa Megyei Jogú Város Önkormányzata 2025. évi költségvetéséről.

(A rendelet a jegyzőkönyvhöz mellékelve.)

**Horváth Jácint:** A közgyűlés elfogadta a 2025. évi költségvetését, köszönöm szépen a vitát és köszönöm szépen a vitában való részvételt képviselőtársaimnak. Köszönöm szépen a hivatalnak a munkát és könyvvizsgálóinknak azt, hogy eljöttek és hozzátették a szakmai tudásukat a közgyűléshez.

1. **Javaslat a településrendezési-tervek általános eljárással történő módosításával kapcsolatos – véleményezési és partnerségi szakasz lezárásara irányuló – döntés meghozatalára (írásban)**

**Előterjesztő: Horváth Jácint polgármester**

**Horváth Jácint:** Ez még nem a teljes településrendezési tervsorozat lezárása lesz, hanem a partnerségi szakasznak a lezárása lesz. Igyekeztünk figyelembe venni a partnerségi véleményeket, szerintem figyelembe is vettük egyébként nagyrészt, főleg a Maort telep és a Kossuth tér kapcsán ugye visszavonjuk azt a fajta egyeztetési szakaszt, amit korábban elindítottunk. Újraindítjuk, egy komplexebb megközelítést fogunk főleg leginkább a Kossuth tér esetében látni, itt területi főépítész úrral egyeztettünk erről, szakemberekkel egyeztettünk erről az elmúlt hetekben, hogy milyen irányba kéne ezt, természetvédelmi szakemberekkel egyeztettünk szintén ebben az ügyben, tehát itt tényleg nagyon sok egyeztetést folytattunk a tekintetben, hogy a Kossuth tér rendezése egy olyan irányba induljon el, ami a parkolók esetében is megoldást tud találni, a fák esetében is egy teljes megoldást tud találni és egyébként a közlekedési rendszer tekintetében is egy biztonságosabb közlekedési rendszer kialakítását szolgálja majd a jövőben. Úgyhogy erre szeretnénk mindenképpen ráfordulni majd a következő fázisban, úgyhogy e tekintetben lezárnánk a partnerségi egyeztetést és remélhetőleg a márciusi közgyűlésen pedig az egész folyamatot le tudjuk zárni, majd az egész rendezési tervet el tudjuk fogadni. A vitát megnyitom. Balogh László polgármester úr, Öné a szó.

**Balogh László:** Tisztelt Polgármester úr, tisztelt közgyűlés! Valójában természetesen ez megy a maga útján és jórészt nincsenek is kifogások az érintettek részéről, illetve azért van egy súlyos pont, ami kapcsán látszólag most visszalép a városvezetés, de félek, hogy nem oly módon, ami mondjuk számomra tetsző, a Kossuth térről van szó. Tehát ennek kapcsán hadd mondjam továbbra is félelmeimet és hadd emeljem ki azt, hogy bár tényleg hát itt ment ez sok esetben a maga útján és kifogást én sem emelnék, mint ahogy a hivatalos szervek sem emeltek, de a Kossuth téri 113 parkolós kialakítás kapcsán, ahol több fa kivágása előjött, itt bizony az állami főépítész, a Környezetvédelmi és Természetvédelmi Hatóság, a Balaton-felvidéki Nemzeti Park Igazgatósága kifogást emelt és hát további vizsgálatok lefolytatására kért bennünket. Látszólag akkor ez most meg is történik, csak hadd mondjam félelmeimet és hadd mondjam ki újra a karakteres véleményemet, hogy én a Kossuth téren ilyen bőséggel parkolót nem létesítenék, inkább létesüljenek ott például zebrák, mert az sincs. Bizonyos közlekedésbiztonsági szempontok miatt ezt, aki arra jár nap mint nap, az tudja, hogy az is legalább akkora probléma, mint ez. Tehát mindenféle fakivágás ellenében vagyok, bevállalom, csak ha nagyon beteg egy-egy fa, természetesen akkor és most csak jelképesen kötözöm ki magam a Kossuth téri fákhoz, én ügyelnék arra, hogy ez a 4. háromszög alakú terünk Nagykanizsán a Kossuth tér, ami még megvan és bizonyos szempontból mutatja azt a jellegzetességet, amit az Erzsébet tér, a Deák tér, az Eötvös tér mutat még a múltból. Erre településképileg és lokálpatrióta módon akár odafigyelhetünk, hogy ez a háromszög alakúsága továbbra is megmaradjon és persze érezték ezt Önök is, amikor a múltkori valamelyik határozathozatal kapcsán ugye előjöttek azzal, hogy mondjuk a Kórház utca, Teleki utca sarkán lévő területen kialakítandó parkolók esetén vizsgáljuk meg azt, hogy a Szekeres utcára, meg a Teleki utcára hogyan lehetne ki közlekedni, merthogy a Kórház parkoló problémája nagyon erős és ezt meg kellene oldani. Én továbbra is azt mondom, hogy nem biztos, hogy a Burger King kialakításával kellett volna ezt megtenni, továbbra is azt mondom, hogy a temető északi bejáratánál még van is olyan terület, ami alkalmas lenne arra, hogy bővebb parkolókat kialakítsunk. Tehát el a kezekkel és a fűrésszel a Kossuth tértől, ezt felmutatva erősen nem tudom támogatni ezt az elképzelést, még oly módon sem, hogy vizsgáljuk meg, mert sejtem, hogy ennek a vizsgálatnak a végén az lesz a vége, hogy a Kossuth tér háromszög alakúsága és értékei eltűnnek. Úgyhogy ez volt a rövid véleményem, köszönöm.

**Horváth Jácint:** Köszönöm szépen. Dr. Fodor Csaba alpolgármester úr következik.

**Dr. Fodor Csaba:** Tisztelt közgyűlés! Hát, nem volt rövid ez a vélemény, de ráadásul pont olyanról, amiről aztán meg, ebben egy mondat van, hogy visszavonjuk és nem foglalkozunk a Kossuth térrel. Majd, amikor foglalkozni fogunk vele, akkor izgalmas lett volna ezeket hallgatni, de azt gondoljuk, meghallgatjuk még. Egyébként ne tessék félni, II. János Pál azt mondta, hogy: „Ne féljetek!” Miért fél előre polgármester úr? Nem kell izgulni. Egyébként itt nem számtalan fa kivágásáról volt szó, hanem a 6-9 fa és azok között is csak talán 1-2 lett volna idősebb, a másik fiatalabb. A Kossuth térnek nagy része, talán jó nagy része az ilyen sárga, ilyen kavicsos volt még régen a gyerekkorunkban, vagy fiatal korunkban, ha jól emlékszünk - mi még, akik egy kicsit régebb óta vagyunk fiatalok. Most is egyébként egy jó nagy területe nem fával borított. Az új parkoló kialakításánál kötelező fákat ültetni, meg a szabvány szerint, tehát ha netán kellene kivágni is, akkor is és oda kerülnek parkolók, ahol pedig nincs, ott meg fatelepítés az szükségessé válik. Attól még, hogy ott mi a funkciója annak a parknak, park vagy parkoló, vagy ilyen vegyes, attól még a háromszög továbbra is megmarad nyilvánvalóan. Mi is azt gondoljuk, hogy ezt teljesen újra kell gondolni, ezért vonja vissza polgármester úr és Ön a semmiről egész jó sokat elbeszélgetett, akkor én is elbeszélgetek róla, mert ugye nem téma ez ma. De ha már egyszerűen így alakult, valóban egy teljesen új koncepcióval fogunk előállni a Kossuth tér tekintetében, ami nem jelenti azt, hogy a parkoló ötletet elvetjük, félreértés ne essék, csak egy kicsit másként fogjuk ezt átgondolni, a közlekedést is. Szóval az a baj, hogy valami megoldást viszont kell találni. A kórház parkolásnak, egyébként én örülök annak, hogy a Burger King mellett meg tudtuk valósítani azt a több mint 40 gépjármű várakozó helyet, mert már most örülünk, hogy szinte tele van és igenis sokat enyhített a kórház parkolási gondjain, de ez még mindig kevés. Nyilvánvalóan egyikünk se szereti, hogyha a zöldterületeket ilyen célra hasznosítunk, de valami megoldást meg kell, valami kompromisszumot meg kell találni. Egyébként én mindig elmondtam, hogy ott tessék megnézni, hogy mit csináltak ott a Zalaegerszegen, abban a parkban, a megyei kórházzal szemben, ott a Göcsej Étteremnél. Ugye ott kialakítottak egy csomó parkolóhelyet, de még most is folyik ott bent építkezés. Tehát én most ezt nem tudom, mondom, hogy ez egy nagyon szerencsés megoldás, de egyszerűen az élet dinamikája az, hogy haladunk előre, legalábbis Önök ezt mondják, de több autó van, tehát azokat el kell helyezni, akkor pedig arról nekünk gondoskodni kell, hogy hogyan történjen ez. Tehát én azt gondolom, hogy ebben fogunk még vitatkozni sokat, de nem ma van ennek itt az ideje, mert ma ez ilyenformán nem napirend, úgyhogy én ezt most azt gondolom, hogy be is fejezhetjük, majd a fogunk arról beszélni, amikor elkészül a koncepció. Köszönöm szépen.

**Horváth Jácint:** Valóban a kórház körüli helyzetről nap, mint nap kapunk jelzéseket, kapok én is és kérem a kollégákat, hogy ellenőrizzék ezeket a helyzeteket, amik ott kialakulnak, mert nem tudnak kijárni konkrétan az ott lakók a saját házukból, tehát ilyen helyzetek állnak most már elő folyamatosan a kórház körül. Vizsgáltuk a Bagolai sort például és a Bagolai sornál, hogy ott lehet-e oldalt parkolót kialakítani és a MÁV-tól, ami állami cég, egy merev elutasítást kaptunk, a MÁV nem engedi, hogy oda parkolót létesítsünk, merthogy Ő úgy gondolja, hogy az ott lévő építkezéssel a partfal stabilitása jelentősen romlana, ami aztán partfal omlást eredményezhetne a vasút felé. Így aztán nem enged ott nekünk parkolót kialakítani, hiszen nagyrészt az Ő területéről beszélünk, az Ő területén lenne az a parkoló, nem a miénk, ugye attól egész hosszan kinyúlik a vasútnak a területe. Úgyhogy ezt megvizsgáltuk az elmúlt hetekben, sajnos ez nem működő megoldás, úgy néz ki, hogy erre nem fogunk engedélyt kapni semmilyen módon, így a temető északi bejárat melletti terület szerintem a város egyik legértékesebb belterület fejlesztési területe. Én azt gondolnám, hogy nem kéne parkolónak elherdálni, az az egyetlen olyan terület szerintem, ahol jelentős mértékben jelenleg is belterületként funkciónál, ki van vonva ugye művelés alól az a terület. Tehát az az egyetlen olyan terület, ahol rövid távon belterületi fejlesztést tudunk csinálni, lakóövezeti fejlesztést tud a város csinálni. Túl sok ilyen területe nincs a városnak, ennyire értékes, ahol ilyet meg tudunk tenni úgyhogy, ha engem kérdeznek, én inkább ez irányba gondolkodnék, abban a területben és viszonylag közel a belvároshoz, tehát tényleg értékes területről beszélünk. Szabó Szilárd frakcióvezető úr.

**Szabó Szilárd:** Tisztelt közgyűlés! Ha már szóba került a Bagolai soron lévő parkolók kialakítása, amit én egynéhány közgyűléssel ezelőtt javasoltam, hogy vizsgáljunk meg, én továbbra is azon a véleményen vagyok, hogy ott azért van keresnivaló szerintem ebben a témában. Az elmúlt ciklusban voltunk kint helyszíni egyeztetésen is, pontosan a parkolási problémák végett és rendszeresen kaptam én is és kapok ezzel kapcsolatban észrevételeket és megkereséseket és akkor fölvettem a kapcsolatot a VIA-val, Közteresekkel stb-stb. és én úgy gondolom és az én emlékeim szerint a Bagolai sornak az aszfaltszőnyege, tehát a szilárd útburkolattal ellátott rész mellett és hogyha a vasúti töltés felé vagy MÁV terület felé nézzük, akkor ott az önkormányzatnak még van egy bizonyos területe.

**xy:** … (mikrofon nélkül beszél)

**Szabó Szilárd:** Valahol van.

**xy:** Valahol van. (mikrofon nélkül beszél)

**xy:** 30 cm.

**Szabó Szilárd:** Arra gondoltam, hogy érdemes lenne azt megvizsgálni, hogy az útpályát kitolni teljesen a határra, a terület határára és a mostani járda, részben a járda szélességéből felhasználván és az útpálya és a járda közti területet is felhasználva az útpályát kitolni a MÁV területének a határára. Elképzelhetőnek tartom, hogy egy ilyen halszálkás területkiosztással vagy parkoló kiosztással lehetőség lenne elég nagyszámú parkolóhelynek a kialakítására. Gondolok itt ugye a Thúry utcától keletre eső szakaszra, tehát kizárólag arra a szakaszra, mert ugye a Thúry utcától pontosan, bocsánat, nyugatra. A Thúry utcától keletre eső rész, ott már van egy behajtani tilos tábla is, egyirányú ott a forgalom, satöbbi, tehát ott az már mondhatni az már egy ilyen lakott rész. A Thúry utcától nyugatra lévő rész, ugye ott meg a kórháznak az épülete, illetve a kerítése húzódik. Én ebben, ezen a részen látnék lehetőséget, de ha nem halszálkaszerűen, hanem csak párhuzamosan a járdával, még akkor is azt mondom, hogy kialakíthatóak ott parkolóhelyek illetve, ha megnézzük most egy hétköznap délelőtt, akkor mind a 2 oldalon állnak az útburkolattal párhuzamosan autók. Tehát valamiféle rendezést mindenképpen szerintem célszerű lenne ott kitalálni, vagy úgy gondolom, hogy van rá lehetőség. Aztán úgy gondolom, hogy még van lehetőség és van tartalék annak a parkolónak a bővítésében.

**Dr. Fodor Csaba:** … (mikrofon nélkül beszél)

**Szabó Szilárd:** Hát tisztelt alpolgármester úr, ha már benn van és ha már az előterjesztésben megemlítésre kerül a Kossuth tér, akkor gondoltam, hogy én is elmondhatom a véleményemet, de hát nem kíváncsi rá, akkor nyugodtan mondja azt és akkor befejezem.

**Dr. Fodor Csaba:** Nem, csak van a közgyűlésnek egy rendje, csak arra próbáltam meg figyelmeztetni. (mikrofon nélkül beszél)

**Szabó Szilárd:** Hát, ebben az előterjesztésben a Kossuth tér, mint parkoló kialakítása benne szerepel, most teljesen mindegy az, hogy most visszavonjuk vagy építjük, de benne szerepel.

**Dr. Fodor Csaba:** Nem mindegy, mert visszavonjuk. (mikrofon nélkül beszél)

**Szabó Szilárd:** Ha már tetszett említeni hogy lesz új koncepció, hogy van új koncepció, akkor gondoltam, megragadom az alkalmat, aztán adok még ötletet, hátha segítek ezzel a probléma megoldásában és egyébként a kórház környéki állapotokon azért lehet javítani a Közterület segítségével, felhívásokkal, vagy bizonyos mértékű szankcionálással, de csak annak érdekében, hogy legalább a kijelölt parkolóhelyek megteljenek, mert sajnos van arra példa, hogy még azok sem telnek meg és hát nem teljesen szabályosan parkolnak még így is az autók. Köszönöm.

**Horváth Jácint:** Köszönöm szépen. Igen, a Kórház, Kossuth tér téma az a rendezési tervben – a Bagolai sor nem – de tényleg egyébként most egy mondattal, tehát nagyon minimális a mi területünk ott, végig kinyúlik szinte a MÁV területe az útvonaláig, egy háromszög van az elején, ami a miénk, de utána tényleg szinte az útig tart a MÁV területe, ahol viszont nem enged semmit, de hát. Koncepció meg még nincs, de reméljük majd lesz a Kossuth térre vonatkozóan. Úgyhogy szavazunk akkor, lezárom a vitát és szavazunk akkor az előterjesztésről.

A közgyűlés 9 igen és 6 tartózkodás szavazattal a javaslatot elfogadja és a következő határozatot hozza:

**25/2025.(II.25.) számú határozat**

Nagykanizsa Megyei Jogú Város Közgyűlése

1. a 42/2024. (III. 11.) számú határozatának 1-es pontjának a **Teleki utcától délre lévő lakóterületek**re vonatkozó rendezési tervi módosításról szóló határozati részt **hatályon kívül helyezi**.
2. dönt arról, hogy a 42/2024. (III. 11.) és a 158/2024. (VIII. 29.) számú határozatok szerinti programmal általános egyeztetési eljárással folyamatban lévő településrendezési terv módosítás során az 1136/4 hrsz-ú; a 3110/8 és 3110/9 hrsz-ú, továbbá a 635/14 hrsz-ú ingatlanokon **új beépítésre szánt területek kerülnek kijelölésre,** melyek helyhez kötöttnek tekinthetők, a város más részén nem megvalósíthatók.
3. a településrendezési terv módosításának véleményezési dokumentációjára érkezett felvetések, vélemények, javaslatok elfogadásáról az alábbiak szerint határoz:
	1. A Balaton-felvidéki Nemzeti Park Igazgatóság2025. január 17-én kelt, 177-2/2025. számú, a véleményezési dokumentációban 3.4-es számú pontot érintő észrevételét **elfogadja**, kéri a **módosítási pont kivételét a végső véleményezésre benyújtandó dokumentációból,** s javasolja a terület hasznosításának további felülvizsgálatát.
	2. Az állami főépítész 2025. január 22-én kelt, ZA/010/52-2/2025. számú véleményének III. /1. pontját **elfogadja**, a rendeleti szakasz szövegrész pontosítását kéri.
	3. Az állami főépítész 2025. január 22-én kelt, ZA/010/52-2/2025. számú véleményének III. /2. pontját **elfogadja**, az ehhez szükséges döntést jelen határozat 2-es pontjában pótolta.
	4. Az állami főépítész 2025. január 22-én kelt, ZA/010/52-2/2025. számú véleményének III. /3 pontját **elfogadja**, a szükséges helyszínrajzi módosítások, pontosítások beépítését kéri a végső véleményezésre benyújtandó tervdokumentációba.
	5. Az állami főépítész 2025. január 22-én kelt, ZA/010/52-2/2025. számú véleményének III. /4 pontját **elfogadja,** kéri a **módosítási pont kivételét a végső véleményezésre benyújtandó dokumentációbó**l, s javasolja a terület hasznosításának további felülvizsgálatát.

* 1. Az állami főépítész 2025. január 22-én kelt, ZA/010/52-2/2025. számú véleményének III. /5 pontját **elfogadja,** a kerítésmagasságokra vonatkozó előírás kiegészítésre kerül és a végső véleményezésre benyújtandó dokumentációba beépítését kéri.
	2. Az állami főépítész 2025. január 22-én kelt, ZA/010/52-2/2025. számú véleményének III. /6 pontját **elfogadja,** a szükséges tanulmányterv megosztása pótlásra kerül.
	3. Az állami főépítész 2025. január 22-én kelt, ZA/010/52-2/2025. számú véleményének III. /7. pontját **elfogadja,** a szükséges módosítások átvezetését kéri a végső véleményezésre benyújtandó dokumentációba.
	4. Az állami főépítész 2025. január 22-én kelt, ZA/010/52-2/2025. számú véleményének III. /8. pontját **elfogadja,** és kéri a területi mérleg táblázatban lévő jelzett hibák javítását a végső véleményezésre benyújtandó dokumentációba.
	5. Az állami főépítész 2025. január 22-én kelt, ZA/010/52-2/2025. számú véleményének III. /9 pontját **elfogadja,** és kéri a felvetett pontosítás beépítéséta végső véleményezésre benyújtandó dokumentációba.
	6. Az állami főépítész 2025. január 22-én kelt, ZA/010/52-2/2025. számú véleményének III. /10. pontját **elfogadja,** és kéri a végső véleményezésre benyújtandó dokumentációba annak beépítését.
	7. Az állami főépítész 2025. január 22-én kelt, ZA/010/52-2/2025. számú véleményének III. /11. pontját **elfogadja**, a záródokumentációba kéri az összes térképszelvény csatolását.
	8. Az állami főépítész 2025. január 22-én kelt, ZA/010/52-2/2025. számú véleményének III. /12. pontját **elfogadja** és kéri a 39. szelvényen jelölt módosítási terület törlését a végső véleményezésre benyújtandó tervdokumentációba.
	9. Az állami főépítész 2025. január 22-én kelt, ZA/010/52-2/2025. számú véleményének III. /13. pontját **elfogadja** és kéri a hiba javítását a végső véleményezésre benyújtandó dokumentációba.
	10. A Zala Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály Környezetvédelmi és Természetvédelmi Osztály 2025. január 23-án kelt, ZA/KTO/00135-2/2025 számú véleményének a tervdokumentáció 3.4. pontját érintő észrevételét **elfogadja**, kéri a **módosítási pont kivételét a végső véleményezésre benyújtandó dokumentációból**, s javasolja a terület hasznosításának további felülvizsgálatát.

**Határidő: 2025. március 20.**

**Felelős: Horváth Jácint polgármester**

(Operatív felelős: Városi főépítész)

1. a korábbi 42/2024. (III. 11.) számú határozatának 1., 2., 3., 4., 6., 9. pontjait, valamint a 158/2024. (VIII. 29.) számú határozatának 1., 2., 3., 4. pontjait a 3. számú melléklet szerinti **véleményezési dokumentációnak megfelelően támogatja**.
2. a **42/2024. (III. 11.) számú határozatának 5. pontját** a jelen **rendezési tervi módosítási dokumentációból törli.** Felkéri a polgármestert az eljárás során felmerült szükséges vizsgálatok, dokumentumok elkészítésére, majd ezt követően a rendezési tervi módosításhoz szükséges újbóli eljárást lefolytatására.

**Határidő: 2025. október 31.**

**Felelős: Horváth Jácint polgármester**

(Operatív felelős: Tárnok Ferenc csoportvezető, Városi főépítész)

1. a 42/2024. (III. 11.) és a 158/2024. (VIII. 26.) számú határozatok alapján megindított rendezési-terv módosítás **véleményezési egyeztetését** – a fenti döntéseknek a dokumentációba beépítésével – **lezárja,** felkéri a polgármestert a döntés továbbítására a tervező felé és felkéri a záródokumentáció elkészítésére.

**Határidő: 2025. március 20.**

**Felelős: Horváth Jácint polgármester**

(Operatív felelős: Városi főépítész)

1. **Javaslat Nagykanizsa Megyei Jogú Város Önkormányzata fenntartásában működő intézmények alapító okiratának módosítására (írásban)**

**Előterjesztő: Horváth Jácint polgármester**

**Horváth Jácint:** Igazából technikai jellegű előterjesztés. Van-e hozzászólás? Nem látok, akkor a vitát lezárom és szavazhatunk is róla.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**26/2025.(II.25.) számú határozat**

Nagykanizsa Megyei Jogú Város Közgyűlése

1. a Nagykanizsai Egyesített Bölcsőde módosító okiratát, valamint a módosításokkal egységes szerkezetbe foglalt alapító okiratát az előterjesztés 1. és 2. mellékletében foglalt tartalommal elfogadja. Felkéri a polgármestert, hogy az intézmény módosító okiratát, valamint a módosításokkal egységes szerkezetbe foglalt alapító okiratát adja ki és annak Magyar Államkincstár részére történő megküldéséről gondoskodjon.

**Határidő: 2025. április 01.**

**Felelős: Horváth Jácint polgármester**

(Operatív felelős: Kunics György osztályvezető)

1. a Nagykanizsai Család- és Gyermekjóléti Központ módosító okiratát, valamint a módosításokkal egységes szerkezetbe foglalt alapító okiratát az előterjesztés 3. és 4. mellékletében foglalt tartalommal elfogadja. Felkéri a polgármestert, hogy az intézmény módosító okiratát, valamint a módosításokkal egységes szerkezetbe foglalt alapító okiratát adja ki és annak Magyar Államkincstár részére történő megküldéséről gondoskodjon.

**Határidő: 2025. április 01.**

**Felelős: Horváth Jácint polgármester**

(Operatív felelős: Kunics György osztályvezető)

1. a Kanizsai Kulturális Központ módosító okiratát, valamint a módosításokkal egységes szerkezetbe foglalt alapító okiratát az előterjesztés 5. és 6. mellékletében foglalt tartalommal elfogadja. Felkéri a polgármestert, hogy az intézmény módosító okiratát, valamint a módosításokkal egységes szerkezetbe foglalt alapító okiratát adja ki és annak Magyar Államkincstár részére történő megküldéséről gondoskodjon.

**Határidő: 2025. április 01.**

**Felelős: Horváth Jácint polgármester**

(Operatív felelős: Kunics György osztályvezető)

1. a Halis István Városi Könyvtár módosító okiratát, valamint a módosításokkal egységes szerkezetbe foglalt alapító okiratát az előterjesztés 7. és 8. mellékletében foglalt tartalommal elfogadja. Felkéri a polgármestert, hogy az intézmény módosító okiratát, valamint a módosításokkal egységes szerkezetbe foglalt alapító okiratát adja ki és annak Magyar Államkincstár részére történő megküldéséről gondoskodjon.

**Határidő: 2025. április 01.**

**Felelős: Horváth Jácint polgármester**

(Operatív felelős: Kunics György osztályvezető)

1. a Nagykanizsa Megyei Jogú Város Közterület - Felügyelete módosító okiratát, valamint a módosításokkal egységes szerkezetbe foglalt alapító okiratát az előterjesztés 9. és 10. mellékletében foglalt tartalommal elfogadja. Felkéri a polgármestert, hogy az intézmény módosító okiratát, valamint a módosításokkal egységes szerkezetbe foglalt alapító okiratát adja ki és annak Magyar Államkincstár részére történő megküldéséről gondoskodjon.

**Határidő: 2025. április 01.**

**Felelős: Horváth Jácint polgármester**

(Operatív felelős: Kunics György osztályvezető)

1. a Thúry György Múzeum módosító okiratát, valamint a módosításokkal egységes szerkezetbe foglalt alapító okiratát az előterjesztés 11. és 12. mellékletében foglalt tartalommal elfogadja. Felkéri a polgármestert, hogy az intézmény módosító okiratát, valamint a módosításokkal egységes szerkezetbe foglalt alapító okiratát adja ki és annak Magyar Államkincstár részére történő megküldéséről gondoskodjon.

**Határidő: 2025. április 01.**

**Felelős: Horváth Jácint polgármester**

(Operatív felelős: Kunics György osztályvezető)

1. felhatalmazza a polgármestert, hogy amennyiben a Magyar Államkincstár az alapító okiratokban, a módosító okiratokban az államháztartásról szóló 2011. évi CXCV. törvény 8/A. § (2) bekezdés szerinti rendelkezések értelmezéséből eredő, az okiratok tartalmát érdemben nem befolyásoló, formális jelentőségű hibát észlel, úgy az okiratokat a szükséges korrekció elvégzése után a törzskönyvi nyilvántartásba történő bejegyzés céljából újra megküldje.

**Határidő: a Magyar Államkincstár végzéseinek**

 **kézhezvételét követő 20 nap**

**Felelős: Horváth Jácint polgármester**

(Operatív felelős: Kunics György osztályvezető)

**Horváth Jácint:** Új napirend következik a zárt ülés előtt.

1. **Javaslat Nagykanizsa Megyei Jogú Város Polgármesteri Hivatalával kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Közel fél éve vettem át a polgármesteri pozíciót és ennek kapcsán megnéztük, hogy hogyan működnek a hivatalban a folyamatok. Felmértük és megpróbáljuk ahhoz igazítani, ami a valós helyzet, merthogy ez nem így volt az elmúlt időszakban. Szeretnénk a működést egyszerűsíteni, szeretnénk a működést tisztábbá tenni a hivatalon belül, az átfedéseket kiszűrni a rendszerből és egy új szervezeti ábrát terjesszünk most Önök elé, amellyel szeretnénk április 1-től dolgozni, illetve még 2 döntést tartalmaz év közepétől, július 1-től, ami nyilván azért nem április 1. mert azért kicsit nehezebb megvalósítani ezeket. Az egyik a Közterület-Felügyelet visszaintegrálása a hivatal keretein belül Városrendészet néven, a másik pedig az Informatikai csoport létrehozása, ami talán Nagykanizsa kuriózuma volt, az egyetlen város a megyei jogú városok között, ahol nem volt ilyen. Most szeretnénk azt, hogy mivel a felelősség amúgy is informatikai téren a jegyzőé a legfelső szinteken szinte, ezért ehhez a kellő eszközöket is meg kell teremtenünk ahhoz, hogy ez működni is tudjon a jövőben így. Az osztályok rendszerét átstrukturáljuk úgy, ahogy szerintünk a működést jobban le tudja fedni, illetve hatékonyabbá tudja tenni, úgyhogy erről szól az előterjesztés és ennek az előkészítéséről, hiszen ehhez még majd a későbbi közgyűléseken jönnek kiegészítések, hiszen további döntéseket igényel, főleg a 2 másik terület, amit említettem, ami később kerül integrálásra. Hozzászólások jönnek a vitát megnyitom, Balogh László, Öné a szó először polgármester úr.

**Balogh László:** Tisztelt Polgármester úr, tisztelt közgyűlés! Ugye egy tegnapi friss előterjesztés, de a lényegét látva a magam részéről muszáj, hogy szóljak, nem titkolva azt, hogy nem az a véleményem, hogy szükséges és indokolt a szervezeti struktúra átalakítása, de miért? Mert, hát meglehetősen szarkasztikusan tudok fogalmazni ezen átalakítás kapcsán, merthogy történt 2020 szeptemberében egy olyan döntés az Önök részéről, hogy a Közterület-Felügyeletet meg a Tourinform-irodát kivitték ugye a polgármesteri hivatalból, most meg visszacsinálják, legalábbis a Közterület-Felügyeletet illetően. De csak azért lépték meg 2020-ban azt, hogy kivitték a Közterület-Felügyeletet, mert a polgármesteri hivatalt elvileg én irányítottam, elvileg. Ez egy csiki-csuki játék most, amit látunk. Tehát természetesen ezt meg lehet lépni és természetesen például a megfelelő informatikai üzemeltetési biztonság miatt teljesen egyetértek maximálisan az informatikai részleg behozatalával, de a Közterület-Felügyelet kapcsán azért ezt hadd mondjam el és a kabinet kapcsán. Ugye 2022-ben a Polgármesteri Kabinetet megszüntették, lám-lám ez is egy ellenem irányuló lépés volt szintén és most túl átlátszó ez a visszatáncolás, most visszacsinálják, ezért én nem támogatom, ez adassék meg nekem ez a karakteres visszajelzés, mert igen, ez most, ez színtiszta „politika” – idézőjelben – , ez piszkos politika és most ugye ez az ellenkezője annak, amit múltkor csináltak, csak azért, mert Önök létrehozták azt az érdekes polgármesteri lehetőségstruktúrát, hogy 0 alpolgármester, 0 fős kabinet és 0 forint polgármesteri keret volt tulajdonképpen nekem szánva. Nem kívánom én ezt bővebben és sértettséggel megjegyezni, inkább szarkasztikus mosollyal nem tudom támogatni ezt az elképzelést, azon indokok miatt, amit röviden elmondtam. Köszönöm szépen.

**Horváth Jácint:** Nagyon szépen köszönöm. A Polgármesteri Kabinetet névileg ugyan megszüntettük, de a valóságban működött, csak azért ennyit hozzá kell tenni a dologhoz, hogy más néven, de tovább élt. Bizzer András következik, képviselő úré a szó.

**Bizzer András:** Tisztelt Polgármester úr, tisztelt közgyűlés! Én pontonként haladnék a véleményem ismertetésével. A Közterület-Felügyelet most megint visszakerül a polgármesteri hivatal alá. Én ezt egyébként önmagában egy jó lépésnek tartom és el tudom fogadni és támogatom egyébként ezt a pontot önmagában, de ahogy Balogh László volt polgármester úr is mondta, eléggé álságos ez a dolog. Én azt gondolom, hogy ezzel, hogy most visszacsinálják a korábbi intézkedésüket gyakorlatilag elismerik azt, hogy az előző ciklusban egy jelentős hibát követtek el a Közterület-Felügyelet kapcsán és ezt a hibát most kijavítják szerencsére. De azt is mondom polgármester úr, hogy ezzel igazából Önnek is megnő a felelőssége. Szerintem polgármester úrnak lesz a felelőssége az, hogy a Közterület-Felügyelet a jövőben jól végezze a munkáját és minden körülményt ehhez biztosítson Ön, tisztelt polgármester úr, hogy a Közterület-Felügyelet jól végezhesse a munkáját a jövőben. Aztán a 2. pont, ugye az informatikai feladatok beszervezése a polgármesteri hivatal alá, ahogy az anyag is megindokolja biztonsági okok miatt ez fontos dolog és én is el tudom fogadni. Ezt is egyébként támogatom, hogy így legyen, de arra azért felhívnám polgármester úr figyelmét, hogy arra figyeljenek oda, hogy a polgármesteri hivatal keretein belül is megbecsüljék az informatikus szakembereket és versenyképes fizetéseket biztosítsanak nekik. Mert, ha netán nem így lenne a polgármesteri hivatal keretein belül ez, akkor félő, hogy esetleg informatikai szakemberek felmondanak, elmennek és ez problémákat okozhat ugye az informatikai rendszer üzemeltetése során. Tehát arra kérem polgármester urat, hogy az informatikai szakemberekre figyeljen oda és becsüljék meg a munkájukat anyagilag is kellőképpen, köszönöm szépen. Aztán jön a 3. pont, a hivatal belső szervezeti tagozódása, ahogy volt polgármester úr már mondta, ez szintén elég álságos. Tényleg az látható, hogy egyfajta visszarendeződés van a szervezeti ábrában, nyilván vannak módosulások a Közterület-Felügyelet visszahozatala kapcsán, új osztályok is létrejönnek, de összességében azt lehet mondani, hogy ez is arra bizonyíték, hogy az Önök korábbi döntése, amikor megváltoztatták a hivatal belső szervezeti tagozódását az előző ciklusban, az csak azt szolgálta, hogy a város akkori Fidesz-es polgármesterét megakadályozzák a munkavégzésben. Tehát minél inkább rossz legyen Balogh László polgármester úrnak, csak ez motiválta Önöket és ezért olyan változtatásokat hoztak be a belső szervezeti tagozódásba, ami egyébként teljesen felesleges volt akkor és igazából csak a polgármester úr munkáját akadályozták és nyilván most, amikor baloldali ÉVE Frakció-s polgármestere van a városnak és Ő birtokolja a közgyűlési többséget, akkor hirtelen egyből megtörténik ez a visszarendeződés, de én ezt politikai szempontból álságosnak tartom, éppen ezért nem fogom támogatni ezt a részt és ezért így összességében én egy tartózkodást fogok nyomni majd, azt hiszem. Köszönöm szépen.

**Horváth Jácint:** Köszönöm, a dicsérő szavakat külön megköszönöm. Dr. Csaba alpolgármester úr szól.

**Dr. Fodor Csaba:** Tisztelt közgyűlés! Amikor októberben a polgármester úr letette az esküt és polgármester lett, polgármesterré vált, azt követően álltunk neki egy olyan elképzelésnek, hogy miként tudjuk racionalizálni a hivatal működését és azt gondoltuk, hogy ehhez nekünk idő kell. Hiába vagyunk már huzamosabb ideje képviselők, én most már több, mint 30, tehát nyilvánvalóan láttam a hivatal működését bizonyos mértékig egy kicsit belülről is, de leginkább kívülről, de ahhoz viszont kellett nekünk az idő, ez a jó pár hónap, hogy belülről is megismerhessük a hivatal működését és nézzük meg, hogy mik azok a tevékenységek, amit polgármester úr mondott. Mik azok a tevékenységek, amelyek nagyjából egy csoportba, egy csokorba gyűjthetők és ezek lehetőség szerint egy szervezeti egységhez tartozzanak. Ezért gondoltuk, a belső átrendeződésről csak egyetlenegy kifogásuk volt, hogy mi a polgármesteri kabinetet, mint önálló szervezeti egységet annak idején megszüntettük, de magát azokat az embereket, akik ezt a tevékenységet a polgármesteri kabinetben ellátták, azt továbbra is ellátták a jegyző, vagy aljegyző alá sorolt szervezési csoportban. Tehát azt ugyanúgy ellátták, ugyanúgy a polgármester úr rendelkezésére álltak ugyanazok az emberek, tehát itt nem kéne nagyon siránkozni, mert nem változott e téren semmi, csak a nevük. Viszont mi azt gondoltuk, hogy az meg helytelen, hogy mondjuk a Főépítészi csoport a Gazdálkodási osztálya alá van begyűrve, amikor semmi köze nincs a két tevékenységnek, életidegen egymástól. Volt még egy csomó ilyen ügy, amit mi azt gondoltuk, hogy nem feltétlenül abban a szervezeti egységben kell azt a tevékenységet ellátni, hanem valahol a tevékenységek kapcsolódási pontjait kellene feltárnunk és ezekhez képest az ügymeneteket racionalizálni és ehhez igazítani a szervezetet. Ez a táblázat és ez erről szól ez az előterjesztés és azt gondolom, hogy helyes volt az az álláspontja a polgármester úrnak, hogy nem egyből nekiesünk a hivatalnak, hanem először valóban mérjük föl, nézzük át az ügymenetet, nézzük meg a tevékenységeket és ahhoz rendeljük majd a tapasztalatok alapján azt a módosítási elképzelést, amit most Önök itt látnak. Szerintem ez egy nagyon jó elképzelés és valóban a város érdekét, meg a hivatali ügymenetét, természetesen a közgyűlés és a bizottságok munkájának segítését is ez a struktúra fogja tudni segíteni. Köszönöm szépen.

**Horváth Jácint:** Köszönöm szépen. Több hozzászólást nem látok, a vitát lezárom. Szavazzunk a határozati javaslatról.

A közgyűlés 8 igen, 2 nem és 5 tartózkodás szavazattal a javaslatot elfogadja és a következő határozatot hozza:

**27/2025.(II.25.) számú határozat**

Nagykanizsa Megyei Jogú Város Közgyűlése

1. egyetért azzal, hogy Nagykanizsa Megyei Jogú Város Közterület - Felügyeletét 2025. június 30. nappal megszünteti és Nagykanizsa Megyei Jogú Város Közterület - Felügyelete által végzett feladatokat **2025. július 01.** napjától Nagykanizsa Megyei Jogú Város Polgármesteri Hivatala önálló szervezeti egység keretében látja el. Felkéri a polgármestert, hogy a Nagykanizsa Megyei Jogú Város Közterület -Felügyelete megszüntetésével kapcsolatos dokumentumokat és az egyéb szükséges döntési javaslatokat a közgyűlés 2025. márciusi soros ülésére terjessze be.

**Határidő: 2025. márciusi soros közgyűlés**

**Felelős: Horváth Jácint polgármester**

(Operatív felelős: dr. Gyergyák Krisztina jegyző)

1. egyetért azzal, hogy a Via Kanizsa Városüzemeltető Nonprofit Zrt. feladatai közül az önkormányzat informatikai rendszerével kapcsolatos feladatok **2025. július 01.** napjától Nagykanizsa Megyei Jogú Város Polgármesteri Hivatalának feladatellátásába, önálló szervezeti egység keretébe kerülnek át. Felkéri a polgármestert. hogy az önkormányzat informatikai rendszerével kapcsolatos feladatok ellátásának változásával kapcsolatos dokumentumokat és az egyéb szükséges döntési javaslatokat a közgyűlés 2025. márciusi soros ülésére terjessze be.

**Határidő: 2025. márciusi soros közgyűlés**

**Felelős: Horváth Jácint polgármester**

(Operatív felelős: dr. Gyergyák Krisztina jegyző)

1. Nagykanizsa Megyei Jogú Város Polgármesteri Hivatala belső szervezeti tagozódását **2025. április 01-től** a Magyarország helyi önkormányzatairól szóló 2011. évi CLXXXIX. törvény 67. § (1) bekezdés d) pontja alapján a jegyző javaslatára az alábbiak szerint határozza meg.
* Polgármesteri Kabinet (Osztály)
* Jegyzői Kabinet (Osztály)
* Jogi Csoport
* Gazdálkodási Osztály
* Pénzügyi Csoport
* Költségvetési Csoport
* Adóügyi Csoport
* Hatósági osztály
* Közigazgatási Csoport
* Humán Osztály
* Szociális és Lakásügyi Csoport
* Humánigazgatási és Szervezési Csoport
* Városfejlesztési Osztály
* Vagyongazdálkodási és Városüzemeltetési Csoport
* Főépítészi Csoport
* A jegyző közvetlen irányítása alá tartozó szervezeti egységek:
* Belső Ellenőrzési Munkacsoport
* Üzemeltetési Munkacsoport
1. Nagykanizsa Megyei Jogú Város Polgármesteri Hivatala 3. pontban meghatározott belső szervezeti tagozódását **2025. július 1. nappal** oly módon módosítja, hogy a Jegyzői Kabinethez tartozó szervezeti egységként létrehozza az Informatikai Csoportot, a Hatósági Osztályhoz tartozó szervezeti egységként (csoportként) létrehozza a Városrendészetet.
2. felkéri a jegyzőt, hogy a Polgármesteri Hivatal belső szabályzatait a szervezeti változásokra tekintettel vizsgálja felül, és az aktualizálásukról intézkedjen.

**Határidő: 2025. június 30.**

**Felelős: dr. Gyergyák Krisztina jegyző**

**Horváth Jácint:** Zárt ülésre térünk át, az áttérés idejére szünet, 13 óra 20 perckor folytatjuk.

**Zárt ülés**

**A zárt ülésen elhangzott hozzászólásokat, javaslatokat és döntéseket a zárt ülésről készített külön jegyzőkönyv tartalmazza.**

**Horváth Jácint polgármester más tárgy vagy hozzászólás nem lévén az ülést 13,13 órakor bezárta. (Az ülésről készült hangfelvétel alapján ezen jegyzőkönyv a hozzászólásokat szó szerint tartalmazza.)**

 **Horváth Jácint Dr. Gyergyák Krisztina**

 **polgármester jegyző**